text:
ABŞ bu şertnamadan çykanda-da, amerikan şäherleri, ştatlary we biznesleri Birleşen Ştatlaryň Pariž klimat özgermesi şertnamasy astynda öz üstüne alan borçlaryny ýerine ýetirip biler diýip, Nýu-Ýork şäheriniň häkimi Maýkl Blumberg (Michael Bloomberg) 2-nji iýunda aýtdy.
"Amerikanlara biziň Pariž borçnamalarymyzy ýerine ýetirmegimiz üçin Waşingtonyň zerurlygy ýok, onsoň amerikanlar bu borçlaryny ýerine ýetirmägeWaşingtonyň päsgel bermegine ýol bermezler” diýip, Blumberg Parižde fransuz prezidenti Emmanuel Makron bilen duşuşandan soň aýtdy.
BMG-nyň Baş sekretarynyň şäherler we klimat özgermesi boýunça ýörite wekili bolan Blumberg ABŞ-nyň soňky onýyllykda howa goýberilýän kömürturşy gazlary azaltmakda dünýäniň öňüni çekendigini aýtdy.
Emma esasy iş raýatlar, biznesler we şäherler tarapyndan edildi, federal hökümet tarapyndan edilmedi, bu işe bazar güýçleriniň ýardamy bilen döredilen gün, ýel energiýalary hem goldaw boldy,elektrik toguny öndürmekde bolsa kömre garanda tebigy gaz ulanmak arzan düşýär diýip, ol aýtdy.
ABŞ-nyň iň uly ştaty Kaliforniýanyň gubernatory bolsa, bu şertnamany berjaý etmekde Tramp adminstrasiýasynyň daşyndan aýlanmagy maslahatlaşmak üçin Hytaýa ugrady.


c: text/html

text:
Türkmenistanlylar 18-nji maýda ýurduň Esasy kanunynyň, Konstitusiýanyň kabul edilmeginiň 25 ýyllygyny belleýär. Bu gün Magtymguly Pyragynyň şygryýet güni bilen bilelikde baýram edilýär.
Türkmenistanyň prezidenti Gurbanguly Berdimuhamedowyň bu sene bilen bagly gutlagynda “Konstitusiýamyzyň kadalarynda... halkara hukugynyň umumy ykrar edilen ýörelgeleri, halkymyzyň... demokratik, hukuk, dünýewi döwleti gurmak baradaky gymmatly garaýyşlary jemlendi’ diýilýär.
Aýdylyşy ýaly, türkmen konstitusiýasy raýatlaryň syýasy, ykdysady, medeni, dini, söz, pikir, hereket we beýleki azatlyklaryny kepillendirýär, ýöne türkmen režiminiň tankytçylary bu kanunyň adam hukuklaryna we azatlyklaryna degişli maddalarynyň bir toparynyň diňe kagyz ýüzünde galýandygyny aýdýarlar.
Türkmenistanyň bosgunlykda döredilen Respublika partiýasynyň lideri Nurmuhammet Hanamow türkmen konstitusiýasynyň sowet döwründäki esasy kanundan hem ýygy üýtgedilýändigini,öz sözleri bilen aýtsak, ony “özleri üçin bir zat gerek bolsa, üýtgedip oturandyklaryny” aýdýar.
Emma türkmen metbugaty baş kanunyň “milli döwletliligiň demokratik we hukuk esaslarynyň ösmegini we kämilleşmegini üpjün etmek maksady bilen” üýtgedilýändigini nygtaýar.
Türkmenistanyň Esasy kanuny 1995-nji, 1999-njy, 2003-nji, 2005-nji we 2006-njy ýyllarda, şeýle hem 2008-nji we 2016-njy ýyllarda “konstitusion özgertmelere” sezewar edildi.
Türkmen häkimiýetleriniň düşündirişlerine görä, bu özgertmelerde “Esasy kanunyň dine bir mazmun bölegi täzelenmän, eýsem gurluşy hem düýpli özgerdildi”.
Emma hukuk goraýjy toparlar, halkara guramalary, şol sanda ÝHHG Türkmenistanyň Konstitusiýasynyň geçen ýyldaky soňky düzedişinde ömürlik prezidentlige ýol açylandygyny tankyt etdiler.
Türkmenistanyň ilkinji prezidenti S.Nyýazow özüni, kanuny esas bolmazdan, ömürlik prezident diýip yglan etdi we häkimiýetden diňe ýogalanda aýryldy. Şondan soň türkmen kanunçylygyndan ilki prezidentligiň iki möhlet çägi, soň prezidentlige kandidatyň aňry ýaş çägi aýryldy.
Türkmenistan halkara hukuk toparlarynyň ýyllyk hasabatlarynda adamyň esasy azatlyklaryny we hukuklaryny, şol sanda syýasy, ykdysady, dini, söz we hereket azatlyklaryny çäklendirmekde yzygiderli tankyt edilýär. Şol bir wagtda-da Aşgabat BMG-nyň adam hukuklary boýunça ýörite hasabatçylarynyň, garaşsyz hukuk ekspertleriniň ýurda gelmegine rugsat bermeýär.
Esasy kanunda kepillendirilen hem bolsa, Türkmenistanda henize-bu güne çenli hakyky garaşsyz metbugat ýok, hökümet başyndaky partiýadan başgaça garaýyşly syýasy partiýalar hasaba alynmaýar.
2007-nji ýylyň başynda Türkmenistanda häkimiýet çalşandan soň ýurduň içindäki hereket çäklendirmeleri ýatyryldy, daşary ýurda goýberilmeýän ýa daşary ýurtdan yzyna, ýasa gelmäge hem rugsat berilmeýän adamlaryň “gara sanawy” gowşadyldy.
Emma soňra ýurt içinde regionlardan paýtagta gelýän migrant işçilere, region belgili ulaglaryň sürüjilerine berk çäklendirmeler girizilip başlandy; daşary ýurtda ýaşaýan türkmenler bolsa yza dolanmagyň barha kynlaşdyrylýandygyny aýdýarlar.
Türkiýede ýaşaýan, kakasy we gaýynlary ýogalanda Türkmenistana gidip bilmedik Arslanyň pikirine görä, türkmen konstitusiýasynyň häkimiýetleriň özleri tarapyndan bozulmagynyň, başga sebäpleri bilen bir hatarda, korrupsiýa, parahorluk sebäbi hem bar.
Arslanyň tassyklamagyna görä, türkmen raýatlarynyň kanuny hukugyna eýe bolmagy üçin köplenç para bermegi gerek bolýar.
Türkmenistan maý aýynyň başynda hukuk edaralarynyň işgärleriniň we beýleki emeldarlaryň arasynda korrupsiýa baş goşýanlaryň köpelendigini tassyk etdi we bu ýaramaz hadysa garşy berk görüljekdigini aýtdy.

robotstxt: allowed

filter: keep


text:
09.11.2017. Türkmenistanyň Söwda-senagat edarasynyň sergiler merkezinde Bilim ministligi, Sport baradaky döwlet komiteti hem-de Türkmenistanyň Senagatçylar we telekeçiler birleşmesi tarapyndan guralan “Bilim we sport Berkarar döwletimiziň bagtyýarlyk döwründe» atly halkara sergisi açyldy.
Her ýyl geçirilýän serginiň esasy maksady döwlet durmuş syýasatynyň möhüm ugurlary bolan bilim, bedenterbiýe we sport ulgamlaryny ösdürmäge ýardam etmekden, bu babatda möhüm ugurlar hem-de esasy meýiller bilen tanyşdyrmakdan, döwrebap tehnologiýalary ilerletmekden we bilim bermegiň usulyny ýokarlandyrmaga ýardam edýän döwrebap tehnologiýalary hem-de öňdebaryjy usullary ornaşdyrmakdan ybaratdyr.
Sergi sentýarba Aşgabatda Ýapyk binalarda we söweş sungaty boýunça V Aziýa oýunlarynyň geçirilmegi bilen baglylykda, aýratyn ähmiýete eýe boldy. Bu oýunlar ýokary derejede guraldy hem-de dünýäniň sport döwleti hökmünde Türkmenistanyň derejesini tassyklady. “Aşgabat 2017” oýunlary ýaly ägirt uly sport ýaryşlarynyň geçirilmegi ýurdumyzy ýokary netijeli sporty ösdürmek we wagyz etmek babatda tejribe alyşmak üçin özüne çekiji çärä öwürdi.
Şu ýyl sergä dünýä ýurtlarynyň 30-a golaýynyň wekilleri gatnaşdylar, olaryň hatarynda ABŞ-nyň, Russiýanyň, Beýik Britaniýanyň, Germaniýanyň, Ýaponiýanyň, Hytaýyň, Hindistanyň, Türkiýäniň, Pakistanyň, Malaýziýanyň, Latwiýanyň, Ukrainanyň, Belarusuň, Gazagystanyň we beýleki ýurtlaryň wekilleri bar. Sergi bölümleriniň oýlanyşykly ýerleşdirilmegi bu ýere gelýänleri serginiň maksady bilen tanyşdyrmaga ýardam edýär. Diwarlyklaryň onlarçasy dürli ýurtlaryň bilim ulgamy, şol sanda esasy önüm öndürijileriň önümleri, IT-tehnologiýalary, innowasion barlaghana enjamlary bilen tanyşdyrýar.
Ýurdumyzyň Bilim ministrliginiň hem-de ýokary okuw mekdepleriniň diwarlyklarynda dürli ylym we okuw usulyýet edebiýaty, şeýle hem talyplaryň arasynda geçirilýän halkara olimpiadalarynyň ýeňijileriniň kuboklary, medallary we diplomlary görkezilýär. Şeýle hem bu ýerde ýokary okuw mekdeplerinde bilim bermegiň döwrebap usulyýeti we hünärler barada jikme-jik maslahatlary almak bolýar.


text:
17 Haziran 2015 Çarşamba
Daşary Ýurtlarda Okaýan Talyplarymyz Üçin Peýdaly Maglumat
1) Okamak maksady bilen daşary ýurtlara gidýän Türkmenistanyň raýatlary okaýan ýeriniň (ýurdunyň) Türkmenistandaky ilçihanasyndan talyp wizalaryny resmileşdirip, Türkmenistandan gitmäge we Türkmenistana gelmäge hukuk berýän hem-de Türkmenistanyň raýatynyň şahsyýetine güwä geçýän resminamalar boýunça ýurdumyzyň Döwlet serhediniň migrasiýa gözegçilik postunyň üsti bilen daşary ýurtlara gidýärler.
2) “Migrasiýa hakynda” Türkmenistanyň Kanunyna laýyklykda Türkmenistanyň kämillik ýaşyna ýetmedik raýatlary öz ata-eneleriniň biri ýa-da beýleki kanuny wekiliniň biri bilen ýurduň çäginden gidip bilýärler, şunda ata-eneleriniň beýlekisiniň kepillendiriş tertibinde tassyklanan razylygy bolmalydyr.
Türkmenistanyň 18 ýaşyna ýetmedik raýatlary ýany bilen gidýän adamyň adyna öz kanuny wekilleriniň kepillendiriş tertibinde tassyklanan razylygy boýunça şol wekiller ýany bilen gitmezden Türkmenistandan gidip bilerler. Türkmenistanyň kämillik ýaşyna ýetmedik raýaty ýany bilen hiç kim gitmezden Türkmenistandan gidýän halatynda, onuň ýanynda kanuny wekilleriniň şol raýatyň gitjek senesini we barýan ýurduny görkezýän we kepillendiriş tertibinde tassyklanan razylygy bolmalydyr.
Kanuny wekili bolmadyk mahalynda kämillik ýaşyna ýetmedik raýatyň gitmegine hossarlyk we howandarlyk edaralary tarapyndan rugsat berlip bilner.
3) Daşary ýurtlara okuwa barýan raýatlarymyz migrasiýa gözegçilik postlaryna gelende ýany bilen talyp şahadatnamalaryny, ilkinji gezek gidýänler - okuw jaýlary tarapyndan berlen çakylyklaryny hem almagy zerurdyr.
4) Daşary ýurduň okuw jaýy tarapyndan berlen çakylykda okuwyň görnüşi (gündizki ýa-da gaýbana, tölegli ýa-da tölegsiz) baradaky maglumatlar görkezilmedik ýagdaýynda, daşary ýurda okuwa barýan Türkmenistanyň raýaty bu maglumatlary öňünden aýdyňlaşdyrmalydyr.
5) Daşary ýurtlarda bolýan raýatlarymyz özüniň Türkmenistanyň raýatynyň Türkmenistandan gitmek we Türkmenistana gelmek üçin pasportyny örän aýawly saklamalydyrlar. Elektron maglumaty özünde jemleýän pasportlary mikrosistemalaryň we elektromagnit tolkunly enjamlaryň ýanynda goýmak, ýokary temperaturaly we çygly ýerlerde saklamak pasportyň zaýalanmagyna getirip biler.
6) Türkmenistanyň raýaty pasportyny ýitiren halatynda Türkmenistana gaýdyp gelmek üçin şahsyýetini tassyklaýan resmi namasy Türkmenistana gelmäge hukuk berýän resmi nama bolup durýar, ony Türkmenistanyň daşary ýurtlardaky diplomatik wekilhanalary ýa-da konsullyk edaralary berýär.
7) Türkmenistanyň çäklerinden daşary gidýän Türkmenistanyň raýatlaryna Türkmenistanyň kanunçylygyna laýyklykda döwletiň goragy we howandarlygy kepillendirilýär.
Kaydol: Kayıt Yorumları (Atom)


text:
4 Mayıs 2016 Çarşamba
Prezidentimiziň Saud Arabystanyna Resmi Sapary Tamamlandy
Hormatly Prezidentimiz Gurbanguly Berdimuhamedow Saud Arabystany Patyşalygyna resmi saparynyň çäklerinde Yslam ösüş bankynyň ýolbaşçylary bilen duşuşdy hem-de Medine şäherine baryp gördi.
Saud Arabystany Patyşalygynda hormatly Prezidentimiziň saparyna uly ähmiýet berilýär. Döwlet Baştutanymyzyň bu ýurtda bolmagynyň ilkinji pursatlaryndan başlap, uly hormat-sarpa bilen gurşalyp alynmagy munuň aýdyň subutnamasydyr.
Saud Arabystany Patyşasynyň “Al Ýamama” Köşgünde geçirilen ýokary derejedäki gepleşikler özara gyzyklanma bildirilip, birek-birege ynanyşmak hem-de işjeň häsiýetde geçirildi.
Söwda-ykdysady hyzmatdaşlyk türkmen-saud gatnaşyklarynyň esasy ugurlarynyň biri hökmünde görkezildi. Energetika ulgamy özara gatnaşyklaryň ileri tutulýan ugurlarynyň hatarynda kesgitlenildi. Bu ulgamda Türkmenistan Owganystan Pakistan Hindistan gaz geçirijisiniň taslamasyna aýratyn orun degişlidir. Döwlet Baştutanymyz saud kompaniýalaryny hem-de maliýe edaralaryny bu taslamany durmuşa geçirmäge gatnaşmaga çagyrdy.
Milli Liderimiz şeýle hem nebithimiýa we gazhimiýa pudaklarynda, senagatda hem-de gurluşyk materiallaryny öndürmekde, dokma senagatynda, şeýle hem ulag ulgamynda hyzmatdaşlyk üçin bar bolan mümkinçiliklere ünsi çekdi.
Netijeli gepleşikler hökümetara hem-de pudagara derejelerinde ikitaraplaýyn resminamalaryň ençemesine gol çekmek bilen tamamlandy.
Şol gün hormatly Prezidentimiz Saud Arabystanynyň “Er-Riýad” gündelik neşiriniň wekiline interwýu berdi. Munuň özi dostlukly ýurduň okyjylar köpçüliginiň häzirki Türkmenistana, onuň durmuşa geçirýän daşary we içeri syýasatyna, türkmen Lideri Gurbanguly Berdimuhamedowyň şahsyýetine ägirt uly gyzyklanma bildirýändiginiň subutnamasyna öwrüldi.
Mundan başga-da, saparyň birinji gününde türkmen Lideri Saud Arabystanynyň goranmak, daşary işler, saglygy goraýyş, söwda we senagat, maliýe ministrleri, şeýle hem “SABIC” kompaniýasynyň ýolbaşçysy bilen duşuşyklary geçirdi.
Türkmenistanyň hökümet wekiliýetiniň agzalary daşary syýasat edarasynyň, bilim ulgamynyň, söwda we senagat toplumynyň, maliýe ulgamynyň, ýangyç-energetika toplumynyň, oba hojalygynyň, raýat awiasiýasynyň wekilleri we beýleki ugurlar boýunça öz kärdeşleri bilen möhüm meseleleri ara alyp maslahatlaşdylar. Şeýle hem sport we ýaşlar syýasaty, medeniýet we maglumatlar ulgamynda hyzmatdaşlygyň mümkinçiliklerine garaldy.
Resmi saparyň ikinji gününiň maksatnamasy hem wakalara baý boldy. Bu maksatnama hormatly Prezidentimiziň Er-Riýad şäheriniň Söwda-senagat edarasyna baryp görmegi bilen başlandy. Şol ýerde milli Liderimiz Saud Arabystanynyň işewür toparlarynyň wekilleri bilen duşuşdy.
Bu ýerde ýurdumyzda öndürilen harytlaryň sergisi ýaýbaňlandyryldy. Oňat bezelen sergide, esasan, milli ykdysadyýetiň eksport ugurly pudaklarynyň önümleriniň, şol sanda dokma senagatynyň, çeper halyçylygynyň, şeýle hem senagat, gaýtadan işleýän kärhanalaryň önümleriniň nusgalary görkezildi.
Milli Liderimiz işewürler maslahatynda çykyş edip, ikitaraplaýyn gepleşikleriň netijeleri boýunça kesgitlenen esasy ugurlar bilen tanyşdyrdy. Şol ugurlar bolsa ýakyn ýyllarda Türkmenistan bilen Saud Arabystanynyň arasyndaky gatnaşyklary hil taýdan täze derejä çykaryp biler. Olaryň hatarynda energetika ulgamyndaky, ulag pudagyndaky, gurluşyk serişdeleri senagatyndaky we söwda ulgamyndaky hyzmatdaşlygy görkezmek bolar.
Milli Liderimiziň Patyşa Abdulaziz adyndaky Ylym we tehnologiýalar şäherjigine baryp görmegi ylmy-amaly barlaglar, hemra tehnologiýalaryny ösdürmek, Gün energetikasy ulgamynda tejribe alyşmak, suwy süýjetmek ulgamlarynda gatnaşyklary ýola goýmak üçin badalga boldy.
Gazhimiýa senagaty alymlaryň tagallalaryny birleşdirmegiň möhüm ugry hökmünde görkezildi. Bu ulgamy ösdürmekde Türkmenistan eýýäm öňegidişliklere eýe boldy. Ýöne entek özleşdirilmedik uly mümkinçilikler bar, şoňa görä-de peýdaly işläp taýýarlamalary hem-de toplanan tejribäni alyşmak, şeýle hem Gün energiýasyny ulanmak ulgamynda hyzmatdaşlyk etmek möhümdir.
Hormatly Prezidentimiz şeýle hem açyk asmanyň astyndaky “Ad-Diriýa” taryh muzeýi boýunça tanyşlyk gezelenjini amala aşyrdy. Munuň özi türkmen-saud gatnaşyklarynyň köpugurlydygyny görkezdi. Onuň medeni-ynsanperwer ulgamy hyzmatdaşlygyň möhüm ugry bolup durýar. Ozal habar berlişi ýaly, düýn milli Liderimiz Mekgede keramatly Käbä zyýarat etdi, munuň özi şu gezekki taryhy sapara aýratyn ruhy öwüşgin çaýdy.
Milli Liderimiz keramatly Käbä zyýarat etmek üçin ähli taýýarlyk dessurlaryny amala aşyryp, Mekgedäki Al-Haram metjidine tarap ugrady.
Mekge tutuş yslam dünýäsiniň özboluşly merkezi bolup durýar. Musulmanlar Mekgä tarap, onuň esasy mukaddes ojagy bolan Käbä bakyp, günde bäş wagtyna namaz okaýarlar. Yslamyň dessurlarynyň köpüsi şondan ugur alýar. Her ýyl Mekgä haj parzyny berjaý etmek üçin musulmanlaryň millionlarçasy gelýär.
Zyýarat etmegiň dessurlary orta asyr musulman ulgamlary tarapyndan jikme-jik işlenipdir. Namazda bolşy ýaly, haj we umra, däp boýunça, öňünden tämizligi talap edýär. Mekgäniň töweregindäki keramatly ýerleriň çäklerine çenli ýetip, musulman tämizliginiň birnäçe dessurlaryny berjaý etmeli hem-de päk niýet bilen Beýik Biribara ýüzlenmeli. Bu dessurlar musulmançylykda kesgitlenen ýerlerde, mysal üçin, Jiddada geçirilýär.
Zyýaratçy tämizlenip, ak matanyň iki böleginden ybarat bolan ýörite lybasy geýýär. Olaryň birini biline oranýar, beýlekisini egniniň üstüne atýar. Bu lybas, zyýaratçynyň ahwaly ýaly, yhram diýlip atlandyrylýar.
80 kilometrlik ýoly geçenden soň, hormatly Prezidentimiz Gurbanguly Berdimuhamedowyň ulag kerweni Myhmanlar köşgüniň öňündäki meýdançada, Al-Haram metjidiniň ýanynda saklanýar. Bu ýerde döwlet Baştutanymyzy dini işgärler garşylaýarlar hem-de Türkmenistanyň Prezidentini metjidiň içine girmäge çagyrýarlar.
Milli Liderimiz yhram eşiginde Al-Haram metjidiniň girelgesine tarap ugraýar. Onuň howlusynda yslamyň baş mukaddesligi hem-de zyýarat etmegiň maksady bolan Käbe ýerleşýär. 638-nji ýylda gurlan metjit XX asyrda birnäçe gezek täzeden guruldy we giňeldildi, ýogsa ol bütin dünýäden ýüz müňlerçe zyýaratçylary sygdyryp bilmezdi.
Häzir dini metjit gündogar tarapdaky 40 müň inedördül metr bolan howlyny hasap etmäniňde, 76 müň inedördül meýdany tutýar.
Metjidiň içi örän yssy howada-da salkyndyr, bu ýerde zyýaratça zerur bolan hemme zatlar bar Gurhanyň neşirleri tekjelerde tertipli goýlupdyr, teşneligiňi gandyrmak üçin mukaddes Zemzem çeşmesiniň suwy bar we bu ýeri hemişe arassa. Ol ýerde aýratyn ýagdaý ruhuňy göterip, muny her bir musulman duýýar, hut şunuň özi hem Beýik Allatagalanyň merhemetidir. Bu ýerde bir gezek bolan, ýatlamany öz ýüreginde hemişelik saklaýar...
Zyýaratçy Dini metjide Dünýä derwezesinden (Bab as-salam) sag aýagyny ätläp girmelidir. Gara daşa gelip, ony ogşaýar ýa-da oňa elini degirýär. Daşyň diwaryna ýakynlykda sagadyň diliniň ugry boýunça ýöremeli. Ilkinji üç aýlawy ýeňiljek ylgamaly, galan aýlawlary ýöräp gitmeli. Ahyrynda zyýaratçy Käbäniň girelgesine gelýär, sag elini galdyrýar hem-de günäleriniň geçilmegini dileg edýär. Şondan soň doga okalýar.
Hormatly Prezidentimiz we Türkmenistanyň wekiliýetiniň agzalary mukaddes Käbäniň daşyndan ýedi gezek aýlanýan mahaly dileg edýärler hem-de umra haja niýetlenen hemme däp-dessurlary berjaý edýärler.
Meşhur Käbäniň binýady 12x10 metr bolup, beýikligi 15 metre golaýdyr. Onuň gündogar burçuna, takmynan, 1,5 metr beýiklikde Gara daş berkidilendir. Musulmanlar ilkibaşdan onuň asmandan Adama iberilen Jennediň ak ýakut daşy bolandygyna, soňra bolsa dünýädäki günäler sebäpli garalandygyna ynanýarlar. Häzirki wagtda ol gara-gyzyl reňkli döwük bölekleriniň üçüsiniň bile birleşdirilen kümüş çarçuwa jemlenmesidir.
Hormatly Prezidentimiz Gurbanguly Berdimuhamedow Mukaddes Käbäniň daşyndan ýedi gezek aýlanandan soň, “Hajar Al-Aswad” Gara daşynyň ýanynda saklanýar hem-de Watanymyzyň baky abadançylygynyň, parahatçylygynyň we gülläp ösmeginiň, mähriban halkymyzyň bagtyýarlygynyň we eşretiniň hatyrasyna Beýik Biribardan doga-dileg edýär.
Käbäniň içinde diňe Gurhanyň süreleri bar. Mukaddes daşyň diwarlarynyň ýeri we aşaky bölegi mermer, diwardan ýokarsy we üçek gyzyl ýüpek bilen örtülipdir. Iň ýokarky üçegi üç toplum saklaýar. Demirgazyk-gündogar diwarda 2 metr töweregi beýiklikde gapy goýlupdyr. Käbäniň daş ýüzüne gögümtil-gara örtük tutulypdyr. Käbäniň töwereginde birnäçe ýadygärlikler ýerleşýär. Olar Muhammet Pygamber bilen, şeýle hem Gurhanyň we Gadymy Töwratyň şöhratly gahrymanlary, Awraam-Ybrahym, Ysmaýyl we Agar-Hajar ýaly gahrymanlar bilen baglanyşyklydyr.
Hajy bolmagyň tutuş dessury mazmuny boýunça Ybrahymyň maşgala durmuşynyň dürli pursatlaryny görkezýär. Zyýaratçylar heniz aýak bitmedik ogly Ysmaýyl üçin suw gözläp, Safa we Merwe depeleriniň arasynda ýedi gezek ylgan, oglunyň ýanyna dolanyp gelende bolsa onuň ýanynda Allanyň eradasy bilen Jebraýyl perişdäniň açan Zemzem çeşmesiniň suwunyň çykanyny gören Hajaryň hereketlerini gaýtalaýarlar. Olar Ybrahymyň Ysmaýyl bilen bilelikde soňra ýykylan Käbäni dikeldişlerini, Iblisiň garşysyna göreşip, Mina jülgesinde Allanyň ýoluna ogluna derek goçy gurban edişini uly hormat bilen ýatlaýarlar.
Käbäniň demirgazyk-gündogar diwarynyň ýanynda hijr Ysmaýylyň öňüne haýat çekilen ýarym aýlaw diwar ýerleşýär. Ol gadagan edilen ýer bolup, rowaýata görä, onda Ysmaýyl öz ejesi Hajar bilen jaýlanypdyr. Käbäniň garşysyndaky gapyda makam Ibrahym, ýagny özünde daş saklaýan bina ýerleşýär. Şol daşy Ysmaýyl mukaddes Käbäniň diwary Ybrahymyň boýundan ýokary geçende, kakasyna kömekleşip, binanyň aşagynda goýýar. Onuň bir tarapyny gurup bolup, Ybraýym beýleki tarapyny gurmak üçin daşy şol tarapa geçirýär we bu iş Käbäniň ähli diwarlary galdyrylýança dowam edýär. Onda adam aýak yzlarynyň şekilleri saklanyp galypdyr. Türkmenistanyň Baştutany ýörite hünärmeniň bu mukaddes ýer we onuň taryhy baradaky gürrüňini diňläp, makam Ibrahymy synlady.
Soňra hormatly Prezidentimiz Gurbanguly Berdimuhamedow we türkmen wekiliýetiniň agzalary Käbäniň gündogar burçunda iki rekegat namaz okadylar, şondan soň, ýola goýlan däbe görä, Zemzem çeşmesinden suw içýärler. Beýik Biribardan dileg edýärler.
Käbäniň daşyndan aýlanmagy tamamlap, zyýaratçylar Safa depesinden Merwe depesine çenli ýedi tapgyr ylgamak üçin şol ýere tarap ugraýarlar. Bu dessur Safa depesinden doga-dileg edip hem-de sag eliň ýokary galdyrylgy ýagdaýda başlanýar.
Olar Safa depesinden aşak düşüp, pyýadalap, Merwä tarap ugraýarlar, ýaşyl belgä çenli ýetip, ädimlerini çaltlandyrýarlar we şonuň ýaly ikinji belgä ýetýänçäler ylgap başlaýarlar, ikinji belgi bolsa ylgawy peseldýär we eýýäm adaty ýöremek bilen Merwä ýetýärler. Şeýdip, ýedi gezek geçilýär.
Bu dessurdan soňra ýene-de Beýik Allatagaladan doga-dileg edilýär.
Doga-dileg edilenden soň, milli Liderimiz: “Mukaddes Käbä zyýaratymyzda Watanymyzyň baky parahatçylygy we gülläp ösüşi, hemişelik agzybirlik, abadançylyk, ruhumyzyň belentligi hem-de mähriban halkymyň bagtyýarlygy barada eden doga-dileglerimiz Beýik Biribaryň dergähinde kabul bolsun!” diýdi.
Dessura laýyklykda, hormatly Prezidentimiziň hem-de türkmen wekiliýetiniň agzalarynyň bir çogdam saçyny kesmek dessury berjaý edildi.
Şu ýerde örän möhüm ýagdaýy bellemelidiris maý aýynyň 2-sinden 3-ne geçilýän gijede Iki Mukaddesligiň Hyzmatkäri, Onuň Alyjenaby, Saud Arabystanynyň Patyşasy Salman ben Abdulaziz Al Saud tarapyndan türkmen halkyna, hormatly Prezidentimize bildirilýän çuňňur hormat-sarpanyň nyşany hökmünde hormatly Arkadagymyz üçin mukaddes Käbäniň Allatagalanyň öýüniň gapylary açyldy we onuň içinde namaz okamak üçin ýörite mümkinçilik döredildi.
Ilki bilen hormatly Prezidentimiz Gurbanguly Berdimuhamedow mukaddes Gara daşy öpüp, togap etdi. Bu ýerde milli Liderimize üç ýerde Muhammet Pygamberiň namaz okan ýerinde, Käbäniň içki diwarynyň ýanynda, Gara daşyň iç ýüzündäki keramatly burçunda namaz okamaga mümkinçilik döredildi.
Hormatly Prezidentimiz bu ýerde musulman dünýäsiniň asylly dessurlaryny birkemsiz berjaý edip, mukaddesliklere togap etdi. Milli Liderimiz halkymyzyň bagtyýarlygynyň, nurana geljeginiň, Watanymyzyň berkararlygynyň, abadançylygynyň, ählumumy parahatçylygyň bähbidine ýagşy dilegler etdi.
Mukaddes Käbäniň içine girip, namaz okamak hormaty türkmen halkynyň taryhynda ilkinji gezek hormatly Prezidentimize bildirildi. Munuň özi ählumumy derejede örän seýrek duş gelýän ýagdaýdyr.
Mukaddes Käbäniň gapylarynyň açylyp, namaz okamaga mümkinçilik döretmek hormaty bu ýurtda biziň halkymyza, berkarar döwletimize, Gahryman Arkadagymyza bildirilýän çäksiz sarpanyň nobatdaky subutnamasydygyny has aýdyňlygy bilen äşgär etdi.
Hormatly Prezidentimiziň resmi saparynyň üçünji gününiň maksatnamasy hem möhüm wakalara baý boldy.
Irden döwlet Baştutanymyzyň awtoulag kerweni Yslam ösüş bankynyň Ştab-kwartirasyna tarap ugraýar.
Mälim bolşy ýaly, Yslam ösüş banky (YÖB) 1973-nji ýylyň dekabrynda Yslam Konferensiýasy Guramasyna (YKG) gatnaşýan ýurtlaryň maliýe ministrleriniň mejlisinde döredildi we 1975-nji ýylda öz işine başlady. Häzirki wagtda YÖB guramalaryň toparyndan ybarat bolup, özüne Yslam ösüş bankyny, Yslam barlaglar we trening institutyny, Maýalary ätiýaçlandyrmak hem-de eksport karzlary baradaky yslam korporasiýasyny, Hususy ulgamy ösdürmek baradaky yslam korporasiýasyny, Halkara yslam söwda-maliýe korporasiýasyny birleşdirýär. Döwletleriň 56-sy, şol sanda Türkmenistan bu abraýly düzümiň agzalary bolup durýar.
...Hormatly Prezidentimiz Gurbanguly Berdimuhamedowyň awtoulagy Yslam ösüş bankynyň Ştab-kwartirasynyň öňüne gelýär. Onuň esasy girelgesiniň öňünde milli Liderimizi YÖB-niň prezidenti doktor Ahmad Mohamed Ali Al-Madani mähirli garşylaýar.
Garşylamak hem-de bilelikde surata düşmek dabarasy tamamlanandan soň, hormatly Prezidentimiziň we YÖB-niň ýolbaşçylarynyň arasynda gepleşikler geçirildi. Onuň barşynda ikitaraplaýyn hyzmatdaşlygy işjeňleşdirmegiň meseleleri ara alnyp maslahatlaşyldy. Doktor Ahmad Mohamed Ali Al-Madani belent mertebeli türkmen myhmanyny ýene-de bir gezek tüýs ýürekden mübärekläp, okgunly ösýän türkmen döwletiniň Baştutanyny kabul etmegiň özi üçin uly hormatdygyny nygtady. Türkmen Lideriniň Patyşalyga sapary iki ýurduň gatnaşyklarynyň taryhynda möhüm waka boldy.
Hormatly Prezidentimiz Gurbanguly Berdimuhamedow YÖB-niň ýolbaşçysyna mähirli garşylandygy hem-de myhmansöýerlik üçin minnetdarlyk bildirip, şu saparyň barşynda geçirilen duşuşyklara we gepleşiklere ýokary baha berdi hem-de gazanylan ylalaşyklaryň dürli ulgamlarda döwletara hyzmatdaşlygyny işjeňleşdirmäge ýardam etjekdigine ynam bildirdi.
Döwlet Baştutanymyzyň nygtaýşy ýaly, Saud Arabystanynyň topragynda bolýan ilkinji pursatlaryndan başlap, türkmen wekiliýeti hemmetaraplaýyn üns we alada bilen gurşalyp alyndy. Milli Liderimiz Patyşa maşgalasyna hajyň ýokary derejede guralandygy, dünýäniň ähli musulmanlary üçin mukaddes bolan şäherlere Mekgä we Medinä zyýarat etmäge döredilen mümkinçilik üçin aýratyn minnetdarlyk bildirdi.
Hormatly Prezidentimiz Gurbanguly Berdimuhamedow Yslam ösüş bankynyň Türkmenistanyň ygtybarly işewür hyzmatdaşlarynyň biridigini kanagatlanma bilen belläp, YÖB-niň ýolbaşçylaryna ýurdumyza hemmetaraplaýyn goldaw berýändigi üçin minnetdarlyk bildirdi.
Bellenilişi ýaly, durmuş-ykdysady maksatly, şol sanda saglygy goraýyş, ulag we aragatnaşyk hem-de beýleki ulgamlarda umumy bahasy ABŞ-nyň 690 million dollaryna barabar bolan iri taslamalaryň üstünlikli durmuşa geçirilmegi özara ynanyşmak ýagdaýyndaky hyzmatdaşlygyň aýdyň netijesidir.
YÖB tarapyndan Gazagystan Türkmenistan Eýran demir ýolunyň gurluşygyna ýeňillikli karzyň berilmegi munuň soňky mysallarynyň biridir. Diňe bir taslama gatnaşýan ýurtlar üçin däl, eýsem, tutuş sebit üçin bu iri taslamanyň ähmiýeti yzygiderli artýar. 2014-nji ýylyň dekabr aýynda ulanmaga berlenden soň, täze polat ýol Demirgazyk Günorta halkara ulag geçelgesiniň möhüm bölegine öwrüldi. Onuň işe girizilmegi ýolagçylary gatnatmak we ýükleri daşamak boýunça işleriň möçberlerini ep-esli artdyrmaga, onuň täze ugurlaryny açmaga, haryt dolanyşygyny artdyrmaga mümkinçilik berdi, bir söz bilen aýdylanda, özara bähbitli söwda-ykdysady hyzmatdaşlygy ösdürmek üçin amatly şertler döredildi.
YÖB-niň ýolbaşçysy hormatly Prezidentimiz Gurbanguly Berdimuhamedowyň başlangyjy boýunça Türkmenistanda amala aşyrylýan ykdysady özgertmeleriň ähmiýetini nygtap, ýurdumyz bilen bilelikde durmuşa geçirilen taslamalaryň örän netijeli bolandygyny, türkmen ykdysadyýetiniň okgunly ösýändigini belledi. Türkmen ykdysadyýetiniň barha artýan kuwwaty özara bähbitli hyzmatdaşlygy mundan beýläk-de giňeltmek üçin ygtybarly kepil bolup hyzmat edýär.
Soňra gepleşikler giňişleýin düzümde dowam etdirildi.
Doktor Ahmad Mohamed Ali Al-Madani Türkmenistan bilen hyzmatdaşlygyň geljegi barada aýdyp, onuň netijeli häsiýete eýedigini belledi we YÖB-niň däp bolan hyzmatdaşlygy işjeňleşdirmäge gyzyklanma bildirýändigini nygtady. Yslam ösüş bankynyň ýolbaşçysy iri halkara düzümleri bilen netijeli gatnaşyklary giňeltmekde türkmen döwletiniň eýeleýän işjeň ornuna ýokary baha berip, hormatly Prezidentimiz Gurbanguly Berdimuhamedowyň sebitde hem-de dünýäde durnuklylygy we ösüşi üpjün etmäge gönükdirilen başlangyçlarynyň wajypdygyny belledi. Türkmenistan hoşniýetli goňşuçylyk hem-de giň halkara hyzmatdaşlyk syýasatyny durmuşa geçirmek bilen, häzirki wagtda Merkezi Aziýada möhüm orun eýeleýär we geljekde onuň eýeleýän orny has-da artar diýip, YÖB-niň ýolbaşçysy aýtdy.
Pursatdan peýdalanyp, doktor Ahmad Mohamed Ali Al-Madani milli Liderimizi tutuş dünýä jemgyýetçiligi üçin möhüm waka geçen ýylyň dekabrynda Türkmenistan Owganystan Pakistan Hindistan gaz geçirijisiniň türkmen böleginiň gurluşygyna badalga berilmegi bilen gutlady.
Yslam ösüş banky Türkmenistanyň Prezidentiniň bu giň möçberli taslamany durmuşa geçirmek baradaky başlangyjyny doly goldaýar, onuň oňyn netijeleri diňe bir ykdysady taýdan däl, eýsem, durmuş babatda-da uly ähmiýete eýedir diýip, YÖB-niň ýolbaşçysy aýtdy. Owganystanyň durmuş-ykdysady taýdan dikeldilmegi, ýurtdaky ýagdaýyň durnuklaşdyrylmagy üçin bu taslama aýratyn ähmiýete eýedir. Çünki täze gaz geçirijisiniň gurulmagy netijesinde täze iş orunlarynyň müňlerçesi dörediler, döwrebap durmuş ulgamy kemala getiriler. Munuň özi ilatyň ýaşaýyş-durmuş derejesiniň ýokarlanmagyna oňaýly täsir eder.
Duşuşygyň barşynda Türkmenistanda, hususan-da, ýurdumyzy durmuş-ykdysady taýdan okgunly ösdürmäge gönükdirilen täze taslamalary hem-de maksatnamalary maliýeleşdirmek ulgamynda amala aşyrylýan giň möçberli özgertmeleriň çäklerinde ikitaraplaýyn gatnaşyklary giňeltmegiň geljegi we mümkinçilikleri barada pikir alşyldy.
Bellenilişi ýaly, gazanylan ylalaşyklara laýyklykda, YÖB-niň wekilleri zerur bolan işleri geçirdiler we Türkmenistanyň Hökümetiniň we Yslam ösüş bankynyň arasynda özara düşünişmek hakyndaky Ähtnama gol çekilmäge taýýar edildi. Bu resminama geljegi uly ösüş taslamalaryny maliýeleşdirmek ulgamynda hyzmatdaşlygy ösdürmäge gönükdirilendir.
Türkmenistan üçin hem, tutuş sebit üçin hem ykdysady taýdan uly ähmiýete eýe bolan şeýle taslamalaryň biri-de TOPH taslamasydyr diýip, hormatly Prezidentimiz Gurbanguly Berdimuhamedow nygtady.
Türkmenistan ýangyç serişdeleriniň ägirt uly gorlaryna eýe bolmak bilen, uglewodorod çig malyny halkara bazarlaryna ygtybarly iberilmegine ählumumy durnukly ösüşiň möhüm şerti hökmünde garaýar. Ýurdumyzyň öňe süren başlangyçlary ählumumy energetika howpsuzlygynyň täze arhitekturasyny kemala getirmäge gönükdirilendir. Şol başlangyçlar bolsa bütin dünýäde giň seslenme döretdi. BMG-niň Baş Assambleýasy tarapyndan 2008-nji hem-de 2013-nji ýyllarda iki gezek kabul edilen «Energiýa serişdeleriniň ygtybarly we durnukly üstaşyr geçirilmegi hem-de durnukly ösüşi we halkara hyzmatdaşlygyny üpjün etmekde onuň hyzmaty» hakyndaky Kararnama bu başlangyçlaryň örän wajypdygyna şaýatlyk edýär.
Şunuň bilen baglylykda, gazy öndüriji, üstaşyr geçiriji hem-de sarp ediji ýurtlaryň bähbitlerini deň derejede nazara almaga we üpjün etmäge gönükdirilen möhüm çäreleriň görülmegi zerur bolup durýar. Döwlet Baştutanymyzyň belleýşi ýaly, häzirki wagtda umumy kadalara laýyklykda, ählumumy energetika giňişligindäki iş hakynda Birleşen Milletler Guramasynyň täze halkara-hukuk resminamasyny taýýarlamak boýunça zerur işler geçirilýär. Bu resminamany taýýarlamak üçin halkara bilermenler topary döredildi.
Ulag düzüminiň ösdürilmegi hem Türkmenistanyň syýasatynyň ileri tutulýan ugurlarynyň biri bolup durýar. Ýurdumyz goňşy döwletler bilen bilelikde möhüm geoykdysady we geostrategiki ähmiýete eýe bolan iri sebitleýin-yklymlaýyn taslamalary amala aşyrýar. Olar Ýewraziýa giňişliginde Demirgazyk Günorta we Gündogar Günbatar ugurlary boýunça ulag akymlarynyň işjeňleşdirmek üçin ägirt uly mümkinçilikleri açýar.
Ulanmaga berlen Gazagystan Türkmenistan Eýran demir ýoly bu babatda oňat mysal bolup biler. Şunuň bilen birlikde, halkara ölçeglerine laýyk gelýän awtomobil, howa we deňiz düzümi maksadalaýyk ösdürilýär. Munuň özi ýurdumyzy iri halkara logistiki merkeze öwürmäge ýardam edýär.
Mälim bolşy ýaly, Türkmenistanyň başlangyjy boýunça 2014-nji ýylda BMG-niň Baş Assambleýasy tarapyndan “Durnukly ösüş üçin halkara hyzmatdaşlygyny üpjün etmekde ulag-üstaşyr geçelgeleriniň tutýan orny” atly Kararnama kabul edildi. Hormatly Prezidentimiz Gurbanguly Berdimuhamedow Birleşen Milletler Guramasynyň Baş Sekretarynyň teklibi boýunça noýabr aýynda Aşgabatda durnukly ulag ulgamyny döretmek boýunça Bütindünýä maslahatyny geçirmegiň meýilleşdirilýändigini belläp, YÖB-niň wekillerini bu iri foruma gatnaşmaga çagyrdy.
Umuman, Türkmenistan bilen YÖB-niň 2016-2018-nji ýyllar üçin hyzmatdaşlygynyň Maksatnamasy özüne düzümi, ykdysadyýeti we durmuş ulgamyny ösdürmäge gönükdirilen taslamalaryň sekizisini birleşdirýär.
Döwlet Baştutanymyz dürli ulgamlarda möhüm taslamalary durmuşa geçirmek ynanylýan ýurdumyzyň Senagatçylar we telekeçiler birleşmesiniň Türkmenistanyň durmuş-ykdysady taýdan ösmegine saldamly goşant goşýandygyny belläp, ykdysadyýetiň hususy ulgamynda hyzmatdaşlygy pugtalandyrmagyň wajypdygyny nygtady.
Häzirki wagtda Türkmenistan çalt depginler bilen ösýän döwletleriň hataryna girýär, abraýly halkara guramalarynyň birnäçesiniň bilermenleriniň pikirine görä, bu oňyn ýagdaý geljekde hem saklanyp galar diýip, milli Liderimiz aýtdy we milli ykdysadyýetimiziň döwrebaplaşdyrylmagynyň hem-de diwersifikasiýalaşdyrmagyň, çig maly ibermekden taýýar önümleri öndürmäge hem-de eksport etmäge sazlaşykly geçmegiň hyzmatdaşlygy işjeňleşdirmek üçin giň mümkinçilikleri açýandygyny belledi.
Hormatly Prezidentimiz Gurbanguly Berdimuhamedow medeni-ynsanperwer meselesine degip geçip, Türkmenistanda atçylygyň däplerini aýawly saklamaga aýratyn üns berilýändigini nygtady. Ahalteke bedewleri ähli döwürlerde-de türkmen halkynyň durmuşynyň aýrylmaz bölegi hem-de wepaly ýoldaşy, onuň şöhratly taryhynyň bezegi bolupdyr. “Irden turda ataňy gör, ataňdan soň atyňy”, “Aty baryň ganaty bar” diýen halk nakyllary munuň şeýledigine şaýatlyk edýär.
Döwlet Baştutanymyzyň belleýşi ýaly, ýurdumyzda behişdi bedewleriň bütin dünýäde şan-şöhratyny artdyrmak boýunça uly işler amala aşyrylýar. Köp asyrlaryň dowamynda seýisleriň tutanýerli zähmeti bilen türkmen topragynda ajaýyp bedewler ýetişdirilýär. Olar gözelligiň we kämilligiň ajaýyp nusgasy bolup durýar.
Türkmenistanda gurlan ajaýyp atçylyk sport toplumlary bu deňsiz-taýsyz işiň aýdyň netijesidir. Aprel aýynyň ahyrynda bellenilip geçilen Türkmen bedewiniň baýramyna gabatlanylyp, tohum atlaryň 600-sini saklamaga niýetlenen täze Halkara ahalteke atçylyk sport toplumy, şeýle hem Ahal welaýatynda gurlan, 114 hojalyga niýetlenen ýaşaýyş toplumly döwrebap nusgalyk oba dabaraly ýagdaýda açyldy.
Behişdi bedewler biziň okgunly ösýän özygtyýarly ýurdumyzyň nyşany bolup durýar diýip, milli Liderimiz sözüni dowam etdi. Atyň keşbi 2017-nji ýylda ak mermerli Aşgabatda geçiriljek Ýapyk binalarda we söweş sungaty boýunça V Aziýa oýunlarynyň nyşanynda şekillendirildi. Munuň özi ganatly bedewlerimize uly sarpa goýýandygymyzyň aýdyň subutnamasydyr diýip, hormatly Prezidentimiz Gurbanguly Berdimuhamedow aýtdy we YÖB-niň wekillerini Aziada 2017-ä çagyrdy.
Döwlet Baştutanymyz doktor Ahmad Mohamed Ali Al-Madanä Türkmenistan bilen YÖB-niň arasyndaky netijeli gatnaşyklary işjeň goldaýandygy üçin ýene-de bir gezek minnetdarlyk bildirip, özi üçin amatly islendik wagtda ýurdumyza sapar bilen gelmäge çagyrdy.
YÖB-niň toparynyň wezipesi ileri tutulýan ugurlara garyplyga garşy göreşmäge, dolandyryş, saglygy goraýyş, bilim ulgamlaryny kämilleşdirmäge, azyk howpsuzlygyny üpjün etmäge daýanyp, döwlet durmuş-ykdysady ösüşine hemmetaraplaýyn ýardam bermekden ybaratdyr. YÖB ulgamlaryň kuwwatyny pugtalandyrmaga, döwletara söwda-ykdysady hyzmatdaşlygy höweslendirmäge, düzümi, maliýe-bank ulgamyny, kiçi we orta işewürligi, oba hojalygyny we beýleki ugurlary ösdürmäge gönükdirilen taslamalara maliýe hem-de tehniki taýdan goldaw berýär.
Gepleşikler tamamlanandan soň, hormatly Prezidentimiz we YÖB-niň baştutany ikitaraplaýyn resminamalara Geljekki ösüş taslamalaryny maliýeleşdirmäge gatnaşmak boýunça hyzmatdaşlygy güýçlendirmek hakynda Türkmenistanyň Hökümeti bilen Yslam ösüş bankynyň arasynda özara düşünişmek hakyndaky Ähtnama, Türkmenistan Owganystan Pakistan Hindistan (TOPH) gaz geçirijisiniň taslamasy boýunça baha kesgitleýji toparyň netijeleri barada “Türkmengaz” döwlet konserni bilen Yslam ösüş bankynyň arasynda geçirilen Teswirnama gol çekmek dabarasyna gatnaşdylar.
Resminamalara gol çekmek dabarasy tamamlanandan soň, hormatly Prezidentimiz Gurbanguly Berdimuhamedow ýygnananlar bilen mähirli hoşlaşdy we YÖB-niň ýolbaşçylaryna işlerinde uly üstünlikler arzuw etdi hem-de umumy bähbitlere laýyk gelýän özara bähbitli hyzmatdaşlygynyň mundan beýläk-de üstünlikli ilerlediljekdigine ynam bildirdi.
Hormatly Prezidentimiz bu ýerden Patyşa Abdulaziz adyndaky Halkara howa menziline geldi we Mekgäniň demirgazyk tarapynda, 430 kilometr uzaklykda ýerleşýän Medinä tarap ugur aldy.
Şazada Muhammed bin Abdulaziz adyndaky Halkara howa menzilinde türkmen Liderini resmi adamlar garşyladylar. Iki ýurduň Döwlet baýdaklary bilen bezelen howa menziliniň uçuş meýdançasynda hormat garawuly nyzama düzüldi.
Hormatly Prezidentimiz Gurbanguly Berdimuhamedowy Medine şäheriniň gubernatory Şazada Faýsal bin Salman Al Saud hem-de Saud Arabystanynyň beýleki ýokary wezipeli wekilleri mähirli mübärekleýärler.
Döwlet Baştutanymyzyň awtoulag kerweni howa menzilinden Muhammet Pygamberiň metjidine tarap ugraýar.
Mälim bolşy ýaly, Medine musulmanlar üçin mukaddes şäher bolup durýar: bu ýerde Muhammet Pygamber ýaşap geçipdir we jaýlanypdyr. Yslam dinini esaslandyran Muhammet Pygamber we onuň tarapdarlary Mekgeden gitmäge mejbur bolup, 622-nji ýylda Ýasrib oazisine, häzirki al-Medine al-Nabi şäherine barýarlar. Bu ýeriň ady terjime edilende, “Allanyň iki dünýä wekiliniň şäheri” diýmegi ýa-da gysgaça Medine diýmegi aňladýar. Bu gadymy şäherde Pygamber özüniň köp sanly täze egindeşlerini tapdy, sekiz ýyl geçenden soň, olar bilen bilelikde Mekgä ýeňiş bilen gaýdyp geldi.
Şeýlelikde, Medine adamzat taryhynda ilkinji gezek musulman döwletiniň paýtagtyna hem-de özboluşly ojagyna öwrüldi. Şol ýerden yslam bütin dünýä ýaýrap, özbaşdak diniň häsiýetine eýe boldy. Musulman däpleriniň musulman gündogarynyň meşhur şäherlerine özboluşly deňeşdirmeleri bermegi tötänden däldir: Mekge “al-mukarrama”, “umm al-kura” (“abadan Mekge”, “şäherleriň enesi”), Medine “al-munawwara” bolsa terjime edilende, “nurana Medine” diýmegi aňladýar. Her ýyl bu uly şähere dünýäniň ähli künjeklerinden zyýaratçylaryň milliondan gowragy gelýär.
Medine yslam taryhynyň köp sanly ajaýyplyklaryny özünde aýawly saklaýar, ýöne Muhammediň Metjidi (Masjid an-Nabawi) onuň dürdänesi bolup durýar. Bu ýerde Pygamber jaýlanypdyr. 10 sany sazlaşykly minaradan ybarat bolan, bişen kerpiçden gurlan bu metjit ajaýyplygy bilen haýran galdyryp, musulman binagärliginiň gaýtalanmajak nusgasynyň şan-şöhratyna eýe boldy. Metjidiň mermer bilen örtülen poluna inçelik bilen dokalan halylar düşelipdir. Bu aramgähiň daşky diwarlary hem-de gapylary älemgoşaryň ähli reňkleriniň öwüşginindäki syrçaly keramiki plitalar bilen örtülipdir, içki bezegde bolsa Gurhanyň süreleriniň täsin we haýran galdyryjy ýazgylary altyn reňkde öwşün atýar. Bu ýere gelýänleriň her biri “As-salam was-salat...” (Allanyň nazary düşen Pygamber, beýik öňdengörüji, saňa parahatçylyk barada doga-dileg edýäris) diýen sözleri aýtmalydyr. Muhammediň müdimilik aram tapan ýeri metjidiň Ýaşyl gümmeziniň Pygamberiň Gümmeziniň aşagynda ýerleşýär. Keramatly aramgähiň golaýynda ilkinji üç arap halyfynyň Abu-Bekriň, Omaryň we Osmanyň mazarlary hem bar.
Musulman dünýäsinde Mekge bilen Medinäni tapawutlandyrmaýarlar, çünki, ähmiýeti babatda yslamyň bu iki mukaddesligi deňdir. Bu ýere haj parzyny ýerine ýetirenleriň her biri ýaşaýşyň syrlaryna göz ýetiren, Allanyň nazary düşen adam, beýleki dindarlar üçin ruhy halypa hasaplanylýar. Zyýaratçylaryň bu mukaddes ýerleriň birbada ikisine baryp görmek mümkinçiligi örän seýrekdir. Döwlet Baştutanymyzyň şu zyýaratyna türkmen Liderine, onuň üsti bilen Garaşsyz hem Bitarap Türkmenistana we ähli türkmen halkyna aýratyn hormat-sarpanyň nyşany hökmünde baha bermek bolar. Hatda Hadysda hem şeýle diýilýär: “Käbeden soň, Muhammet Pygamberiň metjidinde okalan namaz beýleki namazlardan müň esse güýçlüdir”.
Bu ýerde belent mertebeli myhmany ruhy ulama Mustafa al Araby we beýleki resmi adamlar garşylaýarlar.
Musulman mukaddesligine Muhammet Pygamberiň metjidine hormat-sarpanyň nyşany hökmünde hormatly Prezidentimiz Gurbanguly Berdimuhamedow öz ýanyndaky wekiliýetiň agzalary bilen namaz okaýarlar.
Hormatly Prezidentimiz Muhammet Pygamberiň müdimilik aram tapan ýerine ýüzlenip, eziz Watanymyzyň baky abadançylygyny, türkmen halkynyň parahatçylygyny we rowaçlygyny Beýik Biribardan dileg edýär.
Döwlet Baştutanymyz her bir musulman üçin mukaddes ýerlere baryp göreninden soňra, özüne garaşýan awtoulaga münýär we Medine şäheriniň Şazada Muhammet bin Abdulaziz adyndaky Halkara howa menziline tarap ugraýar.
Bu ýerden hormatly Prezidentimiziň uçary türkmen paýtagtyna tarap ugur alýar.
Birnäçe sagatdan soň hormatly Prezidentimiziň uçary Aşgabat şäheriniň Halkara howa menzilinde gondy, bu ýerde milli Liderimiz Gurbanguly Berdimuhamedowy resmi adamlar garşyladylar.
Kaydol: Kayıt Yorumları (Atom)


text:
Fransiýanyň prezidentlige kandidaty Emmanuel Makronyň wekilleri anna güni agşam özleriniň saýlaw ştabynyň elektron poçtasynyň we beýleki aragatnaşyk serişdeleriniň “häkerleriň köpçülikleýin kordinirlenen hüjümine” sezewar bolandygyny aýtdylar.
Ýöne ogurlanan maglumatlaryň detallary aýdylman, diňe dogruçyl maglumatlaryň ýalňyş maglumatlar bilen çalşyrylandygy aýdylýar.
Anna güni ýekşenbe güni geçiriljek ikinji tapgyr ses berişligiň iň soňky aktiw agitasiýa günüdi.
Merkezçi Makron saýlawlarda aşa sagçylaryň kandidaty Marin Le Pene garşy durýar.
Bu gün Fransiýada dymyşlyk güni. Ýurtda saýlawlaryň bir gün öňýany metbugatda we köçede wagyz etmäge rugsat berilmeýär.
Ertir fransuzlar aşa sagçy Marin Le Pen bilen merkezçi Emmanuel Makronyň haýsam bolsa birini seçer.
Soňky pikir soramalar Makronyň öňde barýandygyny görkezdi. Emma ekspertler bu saýlawyň uzak wagt bäri iň bir netijesini çaklamak kyn we wajyp ses berişlikdigini aýdýarlar.


text:
Офис СоМ East в Киеве
ул. Прорезная 10, оф. 66
Киев, 01034, Украина)
Офис CoM East во Львове
ул. Костомарова 1/3, оф. 5
Львов, 79000, Украина
Офис CoM East в Тбилиси
Ул. Д. Гамрекели 19, оф. 611
Тбилиси, 0160, Грузия
Офис CoM East в Ереване
ул. Чаренца 1, оф. 201
Ереван, 0025, Армения
Офис СоМ East в Беларуси
Просп. Независимости 95/1, оф. 807
Минск, 220043, Беларусь
Офис СоМ East в Молдове
ул. Александри Василе 78, оф. 210
Кишинев, 2012, Молдова
Bileleşigi goldaýjylar
Häzirki wagtda “Bileleşigi goldaýjylar” Şäher häkimleriniň bileleşigi başlangyjyny we oňa gol çekenleriň borçnamalaryny goldamak üçin aragatnaşyk we arabaglanyşyk işjeňliklerini ýokarlandyrýan Ýewropa derejesinde, ýurt derejesinde we ýerlerdäki ýerli häkimiýetleriň arabaglanyşyklary we Birleşmeleridir.
Özlerine degişli kararlary, kanunlary we maliýe çarçuwasyny ussat derejede bilýan bileleşigiň goldaýjylary isle Ýewropa derejesinde bolsun, isle ýurt derejesinde ýa-da ýerlerde, bileleşige gol çekenlere zerur maslahatlary bermek we bar bolan başlangyçlarda tagallalary birleşdirmek üçin iň amatly orunda ýerleşýärler. Şeýle hem olar, Şäher häkimleriniň bileleşiginiň iňňän möhüm hyzmatdaşlarydyr, sebäbu olar bileleşigiň maksatlaryny we ündewlerini durmuşyň hakykatlaryna gabat getirip bilýärler.
Bileleşigi goldaýjylaryň sanawy:
108 Tapylan bileleşigi goldaýjy..
Şäher häkimleriniň bileleşigi
Ädimme-adim bileleşik
Gol çekenler
Bileleşigiň utgaşdyryjylary
Bileleşigi goldaýjylar
Academia corner
Local and Regional Energy Agencies
Degişli başlangyçlar
Ýüz tutmak
Durnukly energiýa hereket meýilnamalary
Monitoring Action Plans
Ajaýyplygyň ülňüsi
Демонстрационные проекты
Coordinators and Supporters’ Benchmark of Excellence
Ýerli häkimiýet hökmünde
Welaýat ýa-da sebit hökmünde
Birleşme ýa-da ýerli häkimiýetleriň arabaglanyşygy hökmünde
As a Local and Regional Energy Agency
Bileleşigiň kartasy
Täzelikler | Gün tertibi | Sahypanyň kartasy | RSS kömek | Minnetdarlyk | Kanuny


text:
2017-nji ýylyň 6-njy noýabrynda Hormatly Prezidentimiz Gurbanguly Berdimuhamedowyň kabul eden №419 belgili Kararyna laýyklykda 2017-nji ýylyň 9- njy noýabrynda Türkmenistanyň Döwlet daşary ykdysady iş banky Türkmenistanyň Hökümetiniň adyndan Yslam ösüş banky bilen degişli Ylalaşyk baglaşyldy.
Türkmenistanyň Hökümetiniň adyndan Yslam ösüş banky bilen baglaşylan Türkmenistan üçin 2016-2018-nji ýyllara ýurt boýunça üç ýyllyk maksatnamasyna laýyklykda, Türkmenistanyň Aragatnaşyk ministrliginiň “Internet ulgamyny döwrebaplaşdyrmak” taslamasyny ýerine ýetirmek maksady bilen, Türkmenistanyň Döwlet daşary ykdysady iş banky tarapyndan Türkmenistanyň Hökümetiniň adyndan Yslam ösüş banky bilen degişli ylalaşyklar baglaşyldy.


text:
Täjigistanly adam ýurtda gadagan edilen yslamçy partiýanyň daşary ýurtlardaky duşuşyklarynyň internetdäki wideolaryny görendigini, halandygyny görkezip, olary paýlaşandygy üçin 9.5 ýyl türme tussaglygyna höküm edildi.
Alijon Şaripow “ekstremizme çagyrmakda, hökümeti agdarmaga ündemekde we gadagan edilen syýasy partiýalar üçin işlemekde” günäli tapyldy. Täjik häkimiýetleri onuň toparyň agzasy däldigini aýtdylar.
Hatlon regionynyň sudunyň AÝ/AR-na elýeterli bolan dokumentlerine görä, 32 ýaşly Şaripow ýurtda gadagan edilen “Yslam gaýtadan döreýiş partiýasynyň” liderleriniň duşuşyklaryny we çykyşlaryny sosial mediada görüpdir, halandygyny görkezipdir we olary paýlaşypdyr. Wideolaryň birinde partiýanyň lideri Muhiddin Kabiriniň çykyşy görkezildi.
Şaripow 2017-nji ýylda Orsýetde bolan wagtynda wideolary görendigini we olary paýlaşandygyny boýun aldy, emma munuň kanuna ters gelýändigi barada özüniň habarsyz bolandygyny aýtdy.


text:
Iki sany güýçli ýer titremesi 1-nji dekabrda Eýranyň gündogar böleginde yzly-yzyna boldy.
ABŞ-nyň Geologiýa barlaglary boýunça agentligi 6.0 magnitudaly ilkinji güýçli sarsgynyň 821 müň ilatly Kerman şäheriniň golaýynda bolandygyny aýtdy.
Uly çuňlykda bolmadyk ýer yranmasynyň uly giňişlikde duýulmagynyň ähtimaldygyny agentlik belledi.
10 minutdan soň ikinji ýer yranmasy bolup, onuň güýji 5.0 magnituda derejesinde kesgitlendi.
“Häzir adam ölümi barada maglumat ýok, emma ençeme obada ýumrulyşyk boldy” diýip, Kerman şäheriniň krizisler merkeziniň resmisi Hossein-Ali Mehrabizadeh döwlet telewideniýesine aýtdy.
Tähranyň uniwersitetiniň seýsmologiýa merkezi 6.1 magnitudaly birinji ýer titremesiniň yzýany 5.1 we 4 magnitudaly sarsgynlaryň bolandygyny habar berdi.
6.0 magnitudaly ýer ynanmasy güýçli hasaplanýar we uly ýumrulyşyklara sebäp bolup bilýär.
Eýranda bolan bu ýer yranmasy Kermanşah welaýatynda 400-den gowrak adamyň ölümine getiren 7.3 magnitudaly ýer titremesinden iki hepde geçensoň ýüze çykdy.
Eýran seýsmiki taýdan aktiw regionda ýerleşýär.
1990-njy we 2003-nji ýyllarda bolan güýçli ýer titrmelerinde 40 müň we 31 müň adam wepat bolupdy.


text:
Hyzmatdaşlyk
“Metallokonstruksiýa” Toplumlaýyn tehniki merkez” APJ 725 kJ çenli saklaýyjylyk ukyply birtaraply we ikitaraply ýol we köpri metal germewleri (birinji görnüşli gapdal) we pyýada germewlerini (saklaýyjy we çäklendiriji) öndürýär.
Kärhana tarapyndan öndürilýän germewleriň tapawutly aýratynlygy ýygnalmagynyň we gurnalmagynyň ýönekeýligi, şeýle hem, ulanmak üçin ygtybarlylygy bolup durýar. “Metallokonstruksiýa” TTM” APJ artykmaç gowy – ygtybarly, ýeňil we ýönekeý konstruksiýalar hakynda düşünjeleri döretmek bilen, öndürýän metal konstruksiýalarynyň hilini ýokarlandyrmak we agramyny we bahasyny peseltmek arkaly olary yzygiderli kämilleşdirýär.
Ähli germewleriň Rossiýanyň IIM-niň HÝHÝB YBM tarapyndan berlen laýyklyk sertifikatlary bardyr. Biziň kärhanamyzyň ýol, köpri we pyýada germewleriniň elementleri islendik mukdarda we islendik toplumda üpjün edilip bilner.
“Metallokonstruksiýa” Toplumlaýyn tehniki merkez TŞ 5264-002-05765820-2014 laýyklykda üç görnüşli gofrly (130х32,5mm, 150х50 mm, 381х142mm) metal ýygnama gofrirlenen konstruksiýalary we spiral şekilli gofrirlenen metal turbalary öndürýär.
Ýeňil, berk, ulagly daşamakda, ammarlamakda we ýygnamakda ýönekeý gofrokonstruksiýalar demirbeton konstruksiýalaryň çynlakaý bäsdeşi bolup durýar.
“Metallokonstruksiýa” TTM” kärhanasynda ýerine ýetirilýän önümiň poslap dargama garşy örtügi gyzgyn sinkleme usuly bilen we lakreňkleýiji örtük liniýasynda amala aşyrylýar.
Toplumlaýyn tehniki merkeziň önümleriniň üpjün edilmegi demirýol arkaly bolşy ýaly, awtomobil ulagy bilen hem amala aşyrylýar. Bütin Rossiýa boýunça desgalarda konstruksiýalary gurnamak “Metallokonstruksiýa” TTM-nyň hususy toplumlaýyn ykjam brigadasy tarapyndan ýerine ýetirilýär.
Häzirki wagtda kärhananyň islendik standart däl metal konstruksiýalary we elementleri taýýarlamaga mümkinçiligi bardyr. Böwet ýol, köpri we pyýada germewlerini, yşyk we swetofor direglerini, konus şekilli güýç diregleri, dürli modifikasiýaly gofrokonstruksiýalary öndürmek bilen, “Metallokonstruksiýa TTM öz güýji bilen we gysga wagtda islendik metal konstruksiýalary taýýarlamaga we gurnamaga ukyplydyr.
Özara bähbitli hyzmatdaşlygy teklip edýäris. Biz onuň konstruktiw boljakdygyna ynanýarys.
Andreý Şerbina


text:
Habarlar 20 fewral 2017
Hyzmatdaşlyk
Ynsanperwerlik — Türkmenistanyň migrasiýa babatda ýöredýän syýasatynyň esasy şerti
Migrasiýa bu gün dünýäniň düýpli meseleleriniň biri bolup durýar. Türkmenistan bu ugurda kanunçylyk taýdan düzgünleşdirmegiň oňyn tejribesine hem-de migrantlara durmuş goraglylygyny we birmeňzeş mümkinçilikleri bermekde tutanýerli erk-islege eýe bolup durýar. Ol adam hukuklarynyň umumy ykrar edilen ýörelgelerine, şeýle hem türkmen halkyna mahsus bolan belent ynsanperwer däplere esaslanandyr hem-de döwlet Baştutanymyz Gurbanguly Berdimuhamedowyň migrasiýa strategiýasynda mynasyp beýanyny tapýar.
Jemgyýet
Hormatly Prezidentimiz Gurbanguly Berdimuhamedowyň täze eseriniň tanyşdyrylyş dabarasy
Mälim bolşy ýaly, ýakynda döwlet Baştutanymyz ýurdumyzyň harby we hukuk goraýjy edaralarynyň ýolbaşçylaryna hem-de harby gullukçylaryna kitabyň nusgasyny dabaraly ýagdaýda gowşuryp, bu kitaby köp sanda neşir etmegi we harby hem-de hukuk goraýjy edaralaryň ähli şahsy düzümine ýetirmegi tabşyrdy.
Sport
Türkmen kikboksçylarynyň gazanan 11 medaly
Milli Sport we syýahatçylyk institutynyň talyplary — Çarygylyç Tagangylyjow (60 kilograma çenli agram derejesi), Muhammet Altybaýew (63,5 kilograma çenli), Şöhrat Hallyýew (67 kilograma çenli) we Şöhrat Ýagmyrow (75 kilograma çenli) altyn medallaryň dördüsine mynasyp boldular. Döwlet edaralarynyň işgärleri bolan Goçmyrat Jumanyýazow (71 kilograma çenli) we Azamat Jumakulyýew (81 kilograma çenli) Türkmenistanyň sportda gazananlarynyň üstüne altyn medallaryň ikisini goşdular. Birinji ornuň ýene-de birini bolsa Türkmenbaşy şäheriniň (Balkan welaýaty) sport mekdebiniň tälimçisi Azat Annaýew (91 kilograma çenli) eýeledi.


text:
14 Şubat 2017 Salı
Türkmenistanyň Iň Beýik Nokady Bolan Aýrybaba Dag Depesine Alpinistler Aziada-2017-niň Nyşanyny Çykarar
Ýurdumyzyň gündogarynda, Lebap welaýatynda, Köýtendag dag toplumynyň arasynda Türkmenistanyň iň beýik nokady bolan Aýrybaba dag depesi ýerleşýär. Onuň deňiz derejesinden beýikligi 3139 metre barabardyr. Her ýylyň fewral aýynda türkmen alpinistleri ajaýyp däbe eýerip, Döwlet baýdagynyň güni mynasybetli bu dag depesiniň çür başyna Garaşsyz hem Bitarap Watanymyzyň baýdagyny dikýärler.
Hormatly Prezidentimiz Gurbanguly Berdimuhamedowyň başlangyjy boýunça Sagdynlygyň we ruhubelentligiň ýyly diýlip yglan edilen 2017-nji ýylyň hormatyna Döwlet habarlar agentligi (TDH) hem-de Ýapyk binalarda we söweş sungaty boýunça V Aziýa oýunlaryna taýýarlyk görmek boýunça Ýerine ýetiriji komitet “Dagyň depesine çykmak” taslamasynyň guramaçylary bolup çykyş etdiler. Şu taslamanyň çäklerinde alpinistleriň bir topary ýurdumyzyň iň belent nokadyna “Aziada—2017-niň” nyşanyny çykarar.
Bu taslama Oýunlary, sagdyn durmuş ýörelgesiniň sporty hem-de öz ýurduňy we tutuş dünýäni has ýakyndan tanamagyň iň gyzykly usuly hökmünde jahankeşdeligi mundan beýläk-de wagyz etmäge gönükdirilendir.
Lebap welaýatynyň häkimligi, Köýtendag döwlet goraghanasynyň ýolbaşçylary bilelikdäki çärä goldaw berýärler.
Alpinistleriň toparyna TDH-nyň habarçysy hem girdi, ol ýoluň her bir tapgyry barada gürrüň berip durar. Biz siziň dykgatyňyza reportažlar toplumyny açýan giriş makalasyny hödürleýäris.
Ekspedisiýanyň dag gerşine tarap ýoly Aşgabady hem-de Amyderýanyň sag kenaryny baglanyşdyrýan demir ýoluň soňky menzilinden başlandy.
Bu gün bu ülkäni 10 ýyl mundan ozalky ýagdaý bilen deňeşdirip bolmaz. Birnäçe ýyl mundan ozal gojaman Jeýhunyň iki kenaryny Atamyrat-Kerkiçi awtomobil hem-de demir ýol köprüleri birleşdirdi. Bu ulag geçelgeleri sebitiň durmuş-ykdysady taýdan ösmegine täze itergi berdi. Ýakyn wagtda Amyderýanyň üstünden gurlan (Türkmenabat—Farap) täze köprüler açylar. Hormatly Prezidentimiz Gurbanguly Berdimuhamedowyň pikirine görä, olar kontinental ähmiýetli ulag-üstaşyr ulgam hökmünde Türkmenistanyň eýeleýän ornuny has-da berkider. Iki aýdan gowrak mundan ozal Owganystana çenli gurlan Atamyrat — Ymamnazar — Akina demir ýolunyň açylyş dabarasy boldy.
Şeýlelikde, täze gatnaw ýollary sebitiň okgunly ösüşiniň häsiýetli aýratynlygydyr. Olaryň bolmagy syýahatçylara hem-de zyýaratçylara ýylyň islendik döwründe Lebap welaýatynyň taryhy we mukaddes ýadygärliklerine baryp görmäge mümkinçilik berýär. Ýerli häkimiýet edaralary taryhy-medeni desgalara, goralýan tebigy ýerlere baryp görýänleriň akymyny kadalaşdyrýar. Düzgün bolşy ýaly, biziň ekspedisiýamyz hem öz ýol-ugruny şol edaralar bilen ylalaşdy.
Lebapda syýahatçylygyň ekologiýa görnüşi has meşhurlyga eýe bolýar. Bu künjeklerde tebigatyň täsin we ajaýyp ýerleri örän köpdür. Olaryň esasysy bütin dünýäde meşhur bolan, mundan 150 million ýyldan gowrak wagt ozal dinozawrlaryň yzlary galan dag tekizligidir. Bu ýerde haýran galdyrýan karst gowaklary, owadan dereler, şol sanda Kyrkgyz atly dere bar.
Täsin desgalaryň arasynda seýrek duş gelýän miweli agaçly Unabi bagy, Köýten köli we kükürtli wodorodly Gaýnarbaba çeşmesi bar. Köýtendagda Türkmenistandaky iň çuň (59 metr) köl bolan Ketdeköl ýerleşýär. Hut şu ýerde, Hojagaragul deresinde iň gadymy tut agajy ýerleşýär, onuň ýaşy 1000 ýyla barabardyr. Köýten obasynda ýene-de bir täsin agaç — 800 ýaşly çynar ösýär.
Bularyň ählisi jahankeşdeleri gyzyklandyryp biläýjek täsinlikleriň diňe bir bölegidir. Bu ýere gelýän syýahatçylaryň sany bolsa ýylsaýyn artýar.
…Demir ýol menzilinden ýaňy-ýakynda durky täzelenen awtomobil ýoly boýunça “Dagyň depesine çykmak” taslamasyna gatnaşyjylar Daşky gurşawy goramak we ýer serişdeleri baradaky döwlet komitetiniň Köýtendag goraghanasynyň çägine geldiler.
Goraghananyň işgärleri Köýtendagyň täsin we gözel landşaftlaryny, baý ösümlik we haýwanat dünýäsini, onuň ajaýyp tebigy ýerlerini goraýarlar. Olar dag gerişlerini boýun egdirijileri türkmen halkyna mahsus bolan myhmansöýerlik bilen garşylap, ekspedisiýanyň agzalaryna ýardam berdiler.
Fewral aýynda Aýrybaba çykmak köp babatda dünýäniň meşhur dag gerişlerini “boýun egdirmek” bilen deňdir. Şol dag gerişlerine çykmak, adatça, tomus möwsümini öz içine alýan alpinizm möwsüminiň iň gyzgalaňly döwründe amala aşyrylýar. Üç müň metrden gowrak belentlikde beýik dag zolagy, hiç hili ösümlik bitmeýän daşlaryň we garyň patyşalygy başlanýar. Köýtendagyň çür depesi ýurdumyzda gar gatlagynyň oktýabr aýyndan başlap, maý aýynyň ahyryna çenli saklanyp galýan ýeke-täk ýeridir. Hut gyşyna bu ýerde Aýrybabany boýun egdirmek ýatdan çykmajak täsir galdyrýar. Aýrybaba dag şahalarynyň arasynda ägirt uly ak piramida ýaly alyslardan görünýär.
Galyň gar, içiňden geçip barýan şemal, aýaz-ekspedisiýanyň agzalary hut şu kynçylyklary ýeňip geçmeli bolýarlar. Dagyň belent gerşinde hem-de onuň töwereklerinde gyşyna hemişe nol gradusdan aşakdadyr. Ýöne, bu böwetleriň öňde goýlan maksada ýetmegi üçin päsgelçilik döredip bilmejekdigine ynam bar. Çünki, topara ýurdumyzyň iň gowy alpinistleri girýär. Olar eýýäm Kawkazda, Týan-Şanda, Pamirde, 2016-njy ýylda bolsa haýran galdyryjy Gimalaýlarda dag gerişlerine üstünlikli çykmagy başardylar.
Işjeň dynç alyş bütin dünýäde meşhurlyga eýe bolýar. Hormatly Prezidentimiz Gurbanguly Berdimuhamedowyň ýakyndan goldaw bermeginde sagdyn durmuş ýörelgesini berkarar etmek boýunça ýaýbaňlandyrylan giň möçberli işleriň netijesinde dynç alşyň bu görnüşi ýurdumyzda hem uly meşhurlyk gazandy. Wagtyňy saglyk üçin peýdaly geçirmegiň köp usullary bar. Bu sanawda dag gerşine dyrmaşmak aýratyn orun eýeleýär. Alpinizm bilen meşgullanmak diňe bir bedeniňi we erkiň güýjüni berkitmäge däl, eýsem, aşakdan görünmeýän ajaýyp gözellikleri öz gözleriň bilen görmäge mümkinçilik berýär.
Alpinizm bilen meşgullanmak tebigat bilen ýakyndan tanyşmak üçin ajaýyp mümkinçilik döredýär. Elbetde, sportuň örän çylşyrymly we ekstremal görnüşleriniň biri hökmünde dag gerşine dyrmaşmak ýörite tehnikany hem-de oňat beden taýýarlygyny, ätiýaçlyk çärelerini berjaý etmekde berk düzgün-nyzamy hem-de ýokary jogapkärçiligi talap edýär.
Aşgabatda we Balkanabatda emeli gerişler hereket edýär, Köpetdagda, Uly Balkanda we Köýtendagda tebigy relýefde gerişleriň birnäçesi döredildi. Bu ýerde alpinizm bilen indi meşgullanyp başlanlara daga dyrmaşmagyň başlangyç tälimleri öwredilýär, olara belent bolmadyk dag ýollaryna çykmak mümkinçiligi döredilýär. Has tejribeli alpinistler üçin bolsa her ýyl dag gerişlerine çykmak boýunça Türkmenistanyň çempionatlary geçirilýär.
2017-nji ýylda skaýranning boýunça ýurdumyzyň Kubogy ugrundaky ýaryş eýýäm üçünji gezek geçiriler. Alpinizmiň görnüşleriniň biri dürli belentliklerde tizlikli ylgamakdan ybaratdyr. Skaýranning sözüniň özi iňlis dilinden terjime edilende “belentde ylgamak” diýen manyny berýär. Däp bolşy ýaly, bu ýaryşlar Türkmenistanyň Sport baradaky döwlet komitetiniň howandarlygynda we goldaw bermeginde geçirilýär.
Soňky ýyllarda Türkmenistanda alpinizm okgunly ösýär, Aşgabatda “Agama” we Balkanabatda “Mert” alpinizm klublary işleýär. Biziň alpinistlerimiz Ararat, Elbrus, Demawend, Han-Tengri daglaryna, Lenin, Akongagua gerişlerine we dünýäniň beýleki meşhur gerişlerine üstünlikli çykdylar.
Dünýäde dag belentliklerine boýun egdirmekden lezzet almaga mümkinçilik berýän ýerler örän köpdür. Olaryň biri-de, köp sanly rowaýatlar bilen gurşalyp alnan Köýtendagdyr.
Gadymy döwürlerde adamlar daglara sežde edipdirler. Olar keramatly güýçleriň mekany hasaplanypdyr. Köpsanly gerişleriň atlary hem muňa şaýatlyk edýär: Han-Tengri (“asmanyň hökümdary”), Elbrus – Jan-Patyşa (“ruhlaryň patyşasy”), Aýrybaba – “aýrylan keramatly dag”.
Köýtendagyň eteginde ýaşaýan ilatyň arasynda bu dagyň adynyň gelip çykyşy barada gadymy hekaýat bar. Aýdylyşyna görä, Beýik suw joşguny döwründe Nuh pygamber özüniň gämisini Aýrybaba gerşinde saklamaly eken. Dag muňa örän buýsanypdyr we hemişe özüniň beýikligine öwünipdir. Taňry onuň ulumsylygy barada eşidipdir we tekepbire jeza bermek kararyna gelipdir. Beýik Biribar Nuhuň düşläp geçmek hyýalyny ýatyrypdyr. Gämi daga batly urlup, onuň gerşini iki bölege bölüpdir. Dag iki kelleli gerşe meňzeýär, olaryň arasyndaky oý ýer bolsa häzire çenli gäminiň yzyny ýatladýar…
Aýrybaba gerşi aýratyn hem gyşyna başdan geçirmeleri halaýanlary özüne çekýär. Elbetde, oňa ýeterlik türgenleşik geçen hem-de ýörite esbaplary bolan alpinistler çykýarlar. Ine, indi 20 ýyla golaý wagtdan bäri alpinistler her ýyl Döwlet baýdagynyň güni mynasybetli Türkmenistanyň iň belent nokadyna çykýarlar. Olar dagyň şol belent ýerinde milli baýdagy dikýärler. Indi bolsa Aýrybaba diňine Aziada—2017-niň ahalteke bedewiniň şekili beýan edilen nyşany galdyrylar. Munuň özi täze ýeňişlere we belentliklere çagyryşy alamatlandyrýar. Şol belentlikler bolsa ganatly bedew çykmaga ukyplydyr.
…Şeýlelikde, goşhaltalar, esbaplar hem-de çadyrlar ýygnaldy, alpinistler Köýtendag goraghanasyndan garyň hem-de dag diwarlarynyň patyşalygyna ugramaga, Aýrybaba gerşine çykyp başlamaga taýýardyr. Dag gerşine çykmagyň her bir tapgyry barada biz Köýtendagyň gerişlerinden habar bermegi göz öňünde tutýarys.
http://www.turkmenhabargullugy.com/turkmenistanyn-in-beyik-nokady-bolan-ayrybaba-dag-depesine-alpinistler-aziada-2017-nin-nysanyny-cykarar/
Kaydol: Kayıt Yorumları (Atom)


text:
11 Haziran 2015 Perşembe
Prezidentimize Mähirli Gutlaglar
Hormatly Prezidentimiz Gurbanguly Berdimuhamedowyň adyna ýurdumyzda 12-nji iýunda bellenilýän Ylymlar güni mynasybetli köpsanly gutlag hatlarynyň gelmegi dowam edýär. Gutlag hatlarynda we telegrammalarda Berkarar döwletimiziň bagtyýarlyk döwründe milli Liderimiziň alyp barýan köpugurly işiniň netijesinde ylym ulgamynda amala aşyrylýan düýpli özgertmeleriň döwlet syýasatynyň ileri tutulýan ugry bolup durýandygy hem-de olaryň strategiki milli bähbitleri üpjün etmäge, ykdysady ösüşde täze sepgitleri eýelemäge gönükdirilendigi nygtalýar. Döwlet we jemgyýetçilik işgärleri, guramalaryň hem-de edaralaryň ýolbaşçylary döwlet Baştutanymyzy bu ajaýyp baýramçylyk bilen tüýs ýürekden gutlap, milli Liderimize berk jan saglyk, uzak we bagtly ömür, türkmen halkynyň abadançylygynyň bähbidine alyp barýan asylly hem-de giň möçberli işlerinde täze üstünlikleri arzuw edýärler.
Ylymlar güni mynasybetli milli Liderimizi Türkmenistanyň Ministrler Kabinetiniň Başlygynyň orunbasarlary M.Artykow, Ş.Durdylyýew, A.Goçyýew, B.Ereşow, B.Hojamuhammedow, R.Meredow, S.Satlykow, P.Taganow, S.Toýlyýew, A.Ýazmyradow, M.Ýazmuhammedowa tüýs ýürekden gutladylar.
Bu şanly sene mynasybetli Türkmenistanyň Mejlisiniň deputatlarynyň adyndan Türkmenistanyň Prezidenti Gurbanguly Berdimuhamedowy A.Nurberdiýewa gutlady.
Hormatly Prezidentimiz Gurbanguly Berdimuhamedowa Türkmenistanyň Prezidentiniň Diwanynyň jogapkär işgärleri Ş.Durdylyýew, W.Hramow, G.Hojaberdiýew, K.Çaryýardurdyýew, A.Žadan, Y.Paromow mähirli gutlaglaryny ýolladylar.
Türkmenistanyň Prezidentini ýurdumyzyň sebitleriniň ilatynyň adyndan Ahal welaýatynyň häkimi M.Nurmämmedow, Balkan welaýatynyň häkimi B.Hojamämmedow, Daşoguz welaýatynyň häkimi E. Orazgeldiýew, Lebap welaýatynyň häkimi M.Joraýew, Mary welaýatynyň häkimi B.Annagurbanow, Aşgabat şäheriniň häkimi R.Nurmämmedow gutladylar.
Milli Liderimize Türkmenistanyň harby we hukuk goraýjy edaralarynyň ýolbaşçylary iň gowy arzuwlaryny iberdiler.
Döwlet Baştutanymyz Gurbanguly Berdimuhamedowy Ylymlar güni bilen Türkmenistanda saýlawlary we sala salşyklary geçirmek baradaky Merkezi toparyň başlygy G.Myradow, Türkmenistanyň Demokratik partiýasynyň başlygy K. Babaýew, Türkmenistanyň Senagatçylar we telekeçiler partiýasynyň Merkezi geňeşiniň başlygy O.Mämmedow,Türkmenistanyň Agrar partiýasynyň Merkezi geňeşiniň başlygy R.Bazarow, Türkmenistanyň Kärdeşler arkalaşyklarynyň Milli merkeziniň başlygy, Türkmenistanyň Zenanlar birleşiginiň Merkezi geňeşiniň başlygy G.Baýramowa, Türkmenistanyň Magtymguly adyndaky Ýaşlar guramasynyň Merkezi geňeşiniň başlygy Ö.Enermyradow, Türkmenistanyň Parahatçylyk gaznasynyň müdiriýetiniň başlygy M.Saryýewa we beýlekiler gutladylar.
Kaydol: Kayıt Yorumları (Atom)


text:
Milli Liderimiz Ahalteke atçylyk toplumyna bardy
Hormatly Prezidentimiz Gurbanguly Berdimuhamedow ahalteke atçylyk sport toplumyna geldi. Soňky ýyllarda ahalteke atçylyk toplumynyň çäkleri bagy-bossanlyga öwrüldi. Milli Liderimiziň başlangyjy boýunça uly möçberli Milli tokaý maksatnamasy durmuşa geçirilýär. Şol maksatnamanyň çäklerinde ýaprakly, iňňe ýaprakly, miweli baglar we beýleki görnüşli baglar oturdylýar, Aşgabadyň töwereklerinde hem-de welaýatlarda bag-seýilgäh zolaklary döredilýär. Emele getirilýän bagy-bossanlyklar, munuň özi ekologiýa ýagdaýynyň we jemgyýetiň ekologiýa medeniýetiniň hakyky görkezijisidir. Gözüňi dokundyrýan, elde döredilen tokaý zolaklary howany gowulandyrýar, onuň arassalanmagyna hem-de kislorod bilen baýlaşmagyna ýardam edip, adamlaryň durmuşy we olaryň saglygynyň goralmagy üçin has oňaýly şertleri döredýär.
Hormatly Prezidentimiz topluma gelip, uzakda bolmadyk ýerde gezip ýören türkmen alabaýyna üns berdi. Ýapyk binalarda we söweş sungaty boýunça V Aziýa oýunlarynyň şekili hökmünde Wepaly diýlip atlandyrylan alabaýyň keşbiniň seçilip alynmagynda aýratyn many bar. Alabaý halkymyzyň durmuşynda möhüm orun eýeläp, milletiň, maşgala ojagynyň, abadançylygynyň goragçysy bolup hyzmat edýär. Ol özüniň wepadarlygy we batyrlygy bilen ynsana ýakyn dost, eýesine wepaly bolup, dünýä ýüzünde beýik şöhrata eýe boldy. Alabaýlar aýratyn-da, adamlara ýakyn durmakda gaýduwsyzlykda, batyrlykda ýokary nusgalyk derejä göterilendir. Alabaýyň şeýle gymmatlyklaryň hatarynda bolmagy we onuň adalatly we aýgytly hereket etmäge ukyby, garşydaşy ýeňmäge bolan höwesi halkara derejesinde ykrar edildi.
Hormatly Prezidentimiziň sportuň dürli görnüşleri bilen meşgullanýandygy hemmä bellidir. Döwlet Baştutanymyz behişdi bedewlere çuňňur gadyr goýýan we olaryň janköýeri bolmak bilen, öz işiniň köplügine garamazdan, bedewler bilen didarlaşmaga hem-de at üstünde gezim etmäge yzygiderli üns berýär.
Döwlet Baştutanymyz ýurdumyzyň we babadaýhanlaryň durmuşynda möhüm ähmiýeti bolan Hasyl baýramynda özüne sowgat berlen Melehan diýen ahalteke bedewi bilen ýakyndan didarlaşdy. Hormatly Prezidentimiz Gurbanguly Berdimuhamedow asylly däbe eýerip, bedewiň boýnuna mähriban käbesi Ogulabat ejäniň dokan alaçasyny dakdy.
Hormatly Prezidentimiz Gurbanguly Berdimuhamedow toplumyň çäginde özüniň Melehan atly bedewine edilýän ideg, onuň ýagdaýy bilen tanyşdy. Ýeri gelende aýtsak, nesil ugry şöhratly Pereň atly ady rowaýata öwrülen bedewden gaýdýan bu atyň hem ýyndamlyk görkezip, nesil ugruna mynasyp boljakdygy gürrüňsiz hakykatdyr.
Türkmenler gadymy asyrlardan bäri atlary eziz görüpdirler we terbiýeläpdirler, olary kämillige çenli ýetiripdirler, bedewleri tüýs ýüreginden söýüpdirler, olarda durmuşyň bitewiligine ýetmegiň serişdesini görüp, özlerinde bolşy ýaly, meşhur behişdi bedewlerinde hem gaýduwsyzlyk, edermenlik we maksada okgunlylyk ýaly ajaýyp häsiýetleri terbiýeläpdirler.
Hormatly Prezidentimiz Gurbanguly Berdimuhamedow tarapyndan başy başlanan işleriň netijesinde ahalteke bedewleriniň şöhraty hiç haçan ösmez, barha belende galar. Çünki, türkmen halky milli seçgiçilerimiziň ahalteke bedewi ýaly iň ýokary sungat eserini dünýä diňe bir bagyşlaman, eýsem, tohumyň arassa ganlylygyny hem-de onuň ajaýyp häsiýetini saklamagy başardy. Häzir belew at ählihalk söýgüsiniň derejesine göterildi, asyrlaryň we nesilleriň, ymtylyşlaryň we ýeňişleriň, zähmetiň, ylhamyň we döredijiligiň sazlaşygynyň arabaglanyşygyny alamatlandyrýan ýurdumyzyň hakyky we aýdyň nyşana öwrüldi.
Häzirki döwürde ýurdumyzda şöhratly taryhy bolan ahalteke bedewleriniň, wepaly alabaýlaryň abraýynyň mundan beýläk-de belende galmagy ugrunda giň möçberli işler alnyp barylýar. Türkmenleriň bu ajaýyp gymmatlyklara bolan söýgüsi beýikdir. Olaryň nusgalyk aýratynlyklary bütin dünýäde ykrar edildi. Bu bolsa asyrlaryň dowamynda milli gymmatlyklary döreden halkymyzyň asylly ýörelgeleriniň aýawly saklanylýandygyny we ösdürilýändigini äşgär edýär.


text:
Ynsan göwni gözellige teşne. Ol özüni synlan dideleri erksiz yzyna düşürýär-de, sungatyň syrly dünýäsine seýrana çykarýar. Bu gezekki söhbedimiz öýlerimiziň törüniň bezegi bolan türkmen keçesine ömrüni bagyş eden zenan barada...
Oklaw ýaly giň ýoldan süýnüp barýan ulagymyzyň aýnasyndan ene topraga melhem bolup inýän gyşyň Zemin üste ak garyny nur edip sepeleýän ajaýyp görnüşini synlap barýan. Hyýalymda bolsa, öň birnäçe gezek dabaralarda daşyndan gören hem bolsam, ýakyndan söhbetdeş bolmadyk ezber elli zenan baradaky pikirlerim at salýardy. Ol zenan Ahal welaýatynyň Tejen şäheriniň ýaşaýjysy, «Zenan kalby» ordeniniň eýesi Gurbansoltan Orazmyradowadyr. Gurbansoltan gelneje bilen onuň döwletli maşgalasynda myhmançylykda bolanymyzda sadadan aladaçyl zenan bilen söhbedimiz bada-bat alşyp gitdi.
Daşy-içi päkize howla gireniňden kaşaň jaýyň gapdalynda dikilen türkmeniň ak öýüne gözüň düşýär. Ak öýüň törüni bezäp duran, keteni dokalýan guralda ýaňy dokalyp başlanan köz ýaly gyrmyzy reňkli, ýüpek erişli ketenide gözüň eglenip, baý medeni mirasly halkymyzyň senetden sungat derejesine ýetiren gymmatlygynda gözüň eglenýär. Döwletli maşgalada ene-atanyň gaýratlylygy, ynsanperwerligi, alyn deri, zähmeti, asylly gylyk-häsiýeti perzentleri üçin durmuş mekdebine öwrülipdir. Çagalar diňe öwütden däl, göreldeden terbiýe alypdyr.
Gurbansoltan gelnejäniň zenan maşgala mahsus bolan ajaýyp endikleri mähriban käbesi Gurbangözel eneden geçen bolmaly. Gyzlaryna el hünärini ýaşlykdan öwreden ene: «On barmagynyň gudratyndan döreýän nepis sungatymyzyň ählijesem zenan maşgalanyň görküne, edebine mahsusdyr. «Hünäri öwren-de, ýigren» diýlipdir. Eliňiz işli bolsa hor bolmarsyňyz» diýip, sargyt ederdi.
— Köňlüme ganat beren şol gün barada ömürboýy gürrüň bermäge-de taýýardyryn. Ol gün ykbalymyň iň bagtly güni boldy. Türkmenistanyň Ýaşulularynyň maslahatynda gowşurylan «Zenan kalby» ordeni ene ýüregimi joşdurdy. «Eneleri ýylgyrýan ýurduň illeri bagtyýardyr» diýlen ajaýyp jümle bar. Bagtyýar döwrüň enesidigime diýseň buýsanýaryn. Döwletli ojagymyzyň, agzybir maşgalamyzyň bagtyna bagt goşulan gün, begençden gözýaşlarymy saklap bilmedim. Çagalarymy begendiren, ene kalbymy galkyndyran Gahryman Arkadagymyzyň jany sag, ömri uzak bolsun!
Ene bagtyýarlygynyň şaýady bolup, onuň kalbyndaky çäksiz buýsanjy golaýynda bolup diňlemegiň täsiri başga. Onda-da, ylhamly ýürekden çykýan alkyşlar. Ene ak öýüň dulunda duran gorküýzeden agarany bir okara guýup, düýe çalyny hem ýany bilen alyp, saçakda goýdy. Çanakdaky pürepürläp küpürsäp duran agaran bilen ýaňy tamdyrdan çykan mele-myssyk çöregiň ýakymly ysy döwletli maşgalany bir supranyň başyna jemledi. Gurbansoltan gelneje gürrüňini dowam etdi:
— Halkymyz «Düýe maly — dünýe maly» diýýändir. Düýäniň süýdi hem, çaly hem, agarany hem müň derdiň dermany. Halkymyz düýäniň ýüňünden hem dürli önümleri dokapdyrlar. Ol önümler Beýik Ýüpek ýolunyň üsti bilen halkymyzy dünýä tanadypdyr. Üstümizdäki ýylymyzyň «Türkmenistan — Beýik Ýüpek ýolunyň ýüregi» diýlip atlandyrylmagy hem milli mirasymyza, taryhymyza hormatly Arkadagymyzyň goýýan sarpasyndan nyşandyr. Gürrüňleri diňläp oturyşyma öýüň duluna ýazylan, iki tarapy hem gülli üýtgeşik keçelere basylan güller özüne çekdi. «Adam eli gyzyl gül» diýleni. «Elhepus, beýle-de gözellik döreýär eken» diýip, heniz pikirimi soňlap ýetişmänkäm, muny duýan ýaly Gurbansoltan gelneje söze başlady:
— Gözümi açyp görenim haly, keçe bolansoň bu sungata ömrümi bagyş etdim. Ene-mamalarymyz «Işli gelin il bolar» diýip, örän jaýdar aýdypdyrlar. Keçe taýýarlamagyň özi örän köp zähmeti talap edýär. Keçäniň ýüňüni saýlamak, ýuwup-arassalamak, güllügini, ýüzlügini, gyragaralygyny taýýarlamakdan ötri, keçäni güllemek, çekmek, basmak ýaly köpçülik bolup ýerine ýetirilýän işler uly yhlasy talap edýär. Keçe taýýarlamak üçin goýnuň ýaz, güýz ýüňleri ulanylýar. Ýaz ýüňi reňki gowy alýar. Esasan hem, ol gül etmek üçin ulanylýar. Güýz ýüňi gülüň üstünden ýazylýar. Gül ýasalanda, reňkleriň wajyplygy has ähmiýetlidir. Güle niýetlenip boýalan ýüňler darakdan geçirilip, pişge ýasalýar. Keçä, esasan, «ak tüýnük», «gözenek», «aýnagoçak», «älem», «gelinbarmak», «gürgen», «goçak», «tazyguýruk», «gülýaýdy», «gapyrga», «saýlan» ýaly nagyşlar salynýar. Güýz ýüňi keçäniň esasy özenlik serişdesi bolup, ýaz hem güýz ýüňleri garylyp, lowurdap duran keçelerimiziň ýüzlügi, aralygy, arkalygy, gara ýüňden bolsa gyragara edilipdir.
Keçe barada söhbet açylanda, onuň gamşy barada hökmany suratda durup geçmelidiris. Gamyş üçin güýz aýlary gowy hasaplanýar. Güýz gamşy berk we hili gowy bolýar. Gamyş ýyglanyndan soň, onuň daşy mazaly arassalanylýar we atanak goýlan agaja berkidilýär, aralykda agaç hem goýulýar. Iki agajyň arasyndaky agajyň içi köwlüp, bellik edilýär. Şol belliklere-de gamşyň ýüpleri goýlup, ýüpler ilki darajyk, soň giň aralykda rejelenip goýulýar. Iki tarapa sallanyp goýlan ýüplere samanly palçykdan kerpiç şekilli agyrlyklar asylýar. Ikitaraplaýyn çalşyrylyp asylýan agyrlyklar goýlup, iň soňky çyzyga ýetilenden soň gamyş kesilýär. Birtaraplaýyn däl-de, hertaraplaýyn kesilen gamyş gyradeň bolýar. Gamşyň ýüpleri örülenden soň gamşyň daşyna daňylýar. Keçäniň hiliniň oňat bolmagy üçin iki tarapyny gamşa sürüp basmaly. Keçe basylyp durka uç alnyp, gamşa sürtelip edilen keçe has berk bolýar.
Keçe 30 — 40 minutlap çekilip, her 10 minutdan onuň depesinden dikligine suw guýulýar. Şondan soň zenanlarymyz bilekleri bilen keçäni basmaga durýarlar. Ezber elli, işe werziş gelin-gyzlar has-da çuslananda, ýalpyldap duran owadan gülli keçelerimiz döreýär. Keçeleriň güllerine döwre görä, öwüşgün berýäris. Keçelerimiz täze, döwrebap nusgada, görnüşlerde bolup, olardan namazlyklary, repideleri, elbukjalary, telefon salynýan gapjyklary, çäýnek basyrylýan örtükleri halkymyzyň islegleri, buýurmalary boýunça taýýarlap, olary elde nagyşlap bezeýäris.
Ine, ak öýüň içindäki görýän zatlaryňyz bolsa, ejemiň daňynan gyňaçlary, sübselik bilen örülen börükleri, gaýynenemiň ýüňsesi, igi, agaç tabaklary, küýzeleri, çokaýy, çepegi, düýäniň dagdandan howdy, könelip giden ýüň daraklar — men bularyň baryny birnäçe ýyllaryň dowamynda iş edindim. Öz ýakyn mähribanlarymdan galan zatlary aýap saklamakda-da iş bar. Döwlen ýerleri bar bolan agaçdan ýasalan gurallary ussa berip bejerdýän. Şu zatlary ýaş nesillere ýetirmekde elimden gelenini edýärin.
Hawa, ene-mamalarymyzyň paýhas eleginde gaýnap, sünnälenen müdimi senedimiz Gahryman Arkadagymyzyň aýratyn üns bermegi bilen köňli zehinli zenanlarymyzyň el işleriniň gymmatynyň dikeldilmegine giň ýollar açylýar. Muňa ýylyň-ýylyna geçirilýän bäsleşiklerde hem göz ýetirmek bolýar. Türkmenistanyň Zenanlar birleşiginiň Merkezi Geňeşiniň yglan eden «Ýylyň zenany» bäsleşiginde «Berkarar döwletimizde el hünärini dikeldýänligi we kämilleşdirýändigi üçin» diýen ugur boýunça Gurbansoltan gelneje «Ýylyň çeper elli zenany» diýen ada hem mynasyp boldy.
Arkadagly ýurtda eneler bagtyýar. Nurana ýüzli, mährem dörediji zenandan onuň bagta bolan garaýşy barada soranymda, ol mähremlik bilen ýylgyryp: «Zenanyň bagty maşgala ojagynyň bagtyýarlygyndadyr, ýanýoldaşynyň söýgüsinde, çagalarynyň şadyýan gülki sesindedir. Eneleriň ykbalyndaky bagtly pursatlar diňe bir öz kalbyny däl-de, öý-içersini, bütin dünýäni ýyladýandyr — diýip, buýsanç bilen gürrüň berdi.
Ýazgül ANNAÝEWA, «Zenan kalby».
© TÜRKMENISTANYŇ ZENANLAR BIRLEŞIGINIŇ MERKEZI GEŇEŞI zenan.gov.tm 2012-2018 Email: zenan@mail.com


text:
Habarlar 6 may 2018
Medeniýet
TMK-nyň Uly zalynda Sergeý Rahmaninowyň doglan gününiň 145 ýyllygyna bagyşlanan konsert boldy
Moskwa konserwatoriýasynda Rahmaninow birbada iki ugurdan üstünlikli okap, konserwatoriýany kompozitorçylyk we pianinoçylyk hünärinden altyn medal bilen tamamlaýar. Pýotr Ilýiç Çaýkowskä duşmagy onuň üçin ykbalyň beren uly peşgeşi bolupdy, ol ýaş sazandanyň zehinlidigine göz ýetirensoň ony her hili goldaýardy. Munuň üçin A.S.Puşkiniň “Sygan” poemasynyň esasynda Wladimir Nemirowiç – Dançenkonyň ýazan librettosyna ýaş kompozitoryň diplom işi hökmünde döreden “Aleko” operasynyň Uly teatryň sahnasynda goýlup, uly üstünlik gazanandygyny hem agzasa bolar.
Ykdysadyýet
Daşoguz welaýatynda ýol gurluşygynyň depgini güýçlendirilýär
Kärhanada ýylda ýüzlerçe müň tonna ýokary hilli asfalt öndürilýär. Önümiň esasy bölegi Aşgabat-- Garagum – Daşoguz ýolunyň, şeýle hem demirgazyk sebitiň köp ugurly ýollaryny abatlamaga we täze ýollary gurmaga niýetlenendir.


text:
(Antuan de Sent-Kiçijik şazada)
«Kiçijik şazada» — beýik fransuzýazyjysy Antuan de Sent-Ekzüperiniň iň belli eseri-dir. Ýazyjy bu powestini 1943-njiýylda Nýu-Yorkdaýaşapýörkäýazýar we şolýylam eser ilkinji gezek neşir edilýär.2011-njiýyla çenli dünýä dilleriniň 180-sine terjime edilen, umumy çapdan çykan nusgalygy 80 milliondan geçen, esasynda birnäçe sahna oýunlary goýlan, multfilmler hem kinofilmler diişiirilen, şanyna onlarça aýdymdyr saz ýazylan, diinýäniň Ýaponiýadyr Fransiýa, Ukrainadyr Giirjüstan, Orsýetdir Amerika ýaly ýurtlarynda eseriň baş gahrymany — Kiçijik şaz.ada heýkel dikilen bu allegorik powestiň, eýse, üýtgeşikligi nämedekä?
(Powest)
Ýazaryň hut öz. eli bilen çeken suratlary bu eseriň gadyryny has-da artdyrýar. Ýazyjynyň ömrüni we döredijiligini öwrenýän adamlaryň aýtmagyna görä, ýaşajyk Antuan uzak gijelerine ýyldyzlary synlap oturmagy halaýar eken. Çaga kalby ak kagyz. Oňa näme ýazylsa, aňsat-aňsat pozulmaýar. Bu eser ýazyjynyň çirksiz çagalyk arzuw-hyýallarynyň önümi.


text:
TM HYZMAT BILMELI
Tehnologiýa
Gippersesly uçar 2 sagatda Pekindan
Nýu-Ýorka ýolgaçylary eltmek mümkinçiligini döreder.
Hytaýda çalt depginde täze gipersesli uçaryň üstünde işler alnyp barylýar. Aýtmyşlara görä, uçaryň bady 8500 km/s bolmaly...
Karaoke bary ýogy 40 ýyl mundan ozal döräpdir, ýagny 1971-nji ýylda, emma az wagtyň içinde tutuş ýer ýüzünde uly meşhurlyk gazandy...
Häzir siz telefon boÿunça dünÿä lideri bolan Nokia hakda 10 sany öñ ešidip görmedik faktlary okarsyñyz....
Akylly we örän peýdaly, emma tanalmaýan öýjükli enjamlar hakda
Ýyl-ýyldan innowasiýa ösýär! Täze tehnologiýalar durmuşumyza ornaşýar we şol sanda gündeki işlerimizi ýeňilletjek öýjükli ulgamlaryň döwri geldi! Geliň olar hakda has giňişleýin bileliň!
TM HYZMAT-dan REKLAMA
-
DJ Yazzo
DJ, DJ producer, aýdym-sazlara we toý-dabaralar üçin DJ hyzmatlary...
-
BAGT ŞÄHER
-
Салон Красоты LAKSHMI
-
Салон Красоты HAIR ARTIST


text:
1-nji iýuldan başlap, Aşgabadyň ýokary okuw jaýlarynyň (ÝOJ) studentleri “Aziada-2017” oýunlaryna görülýän taýýarlyk çärelerine çekiler diýip, “Hronika Türkmenistan” neşiri habar berýär.
Neşiriň 1-nji iýunda ýaýradan maglumatynda, şu ýylyň sentýabr aýynda Aşgabatda geçiriljek Aziýa oýunlarynyň açylyş we ýapylyş dabaralaryny, şeýle-de beýleki çäreleri guramalaşdyrmak üçin, daşary ýurtly spesialistleriň çagyrylandygy, olaryň studentlere ýolbaşçylyk etjekdigi aýdylýar.
“Studentlere özleriniň suraty bolan ýörite giriş resminamasy paýlanar. Bu iýul aýyndan başlap, sport desgalarynyň polisiýanyň gözegçiligi astynda boljakdygyny aňladýar. Käbir ýokary okuw jaýlaryň, hususan-da, Türkmen döwlet uniwersitetiniň studentlerine dabaralarda geýmeli egin-eşikleri üçin, 750 manat çemesi tölemelidiklerini duýdurypdyrlar. Bu resmi kursa laýyklykda 241 dollar, ‘gara bazaryň’ kursuna görä 115 dollar çemesi bolýar” diýlip, neşir habar berýär.
Bu maglumaty Azatlyk Radiosynyň ýurt içindäki çeşmeleri hem tassyklap, oňa esasan 2-nji we 3-nji kurs studentleriň gatnaşjakdygyny aýdýarlar. Bu çäreleriň haçan başlajakdygy barada anyk maglumat bolmasa-da, esasy taýýarlyklaryň 45 müň tomaşaça niýetlenen Olimpia stadionynda geçiriljekdigi bellenilýär.
Aşgabatly synçy we ýazyjy Amanmyrat Bugaýewiň paýtagtyň ýokary okuw jaýlarynyň adynyň efirde agzalmazlygyny soran käbir mugallymlaryna we studentlerine salgylanyp aýtmagyna görä, bu çärelerde geýilmeli eşikleri satyn almak hem studentleriň boýnuna dakylypdyr.
“Şol ýerde geýilmeli geýimler hakynda-da studentleriň arasynda gürrüňler bar. Olar iki hili bolmalymyşyn. Birinjisi studentleriň taýýarlyk çäreleri döwründe geýmeli o diýen gymmat bolmadyk eşiklerdir. Olar Aziýa oýunlarynyň geçýän günleri geýiljek egin-eşikleriň has arzanrak, sypaýyrak görnüşi bolar. Soňra-da Aziýa oýunlarynyň açylan günleri geýiljek toý lybaslarydyr. Aýtmaklaryna görä, şu iki egin-eşigiň bahasy ortaça 1000 manada durjakmyşyn. Onam studentleriň özleri satyn almaly” diýip, Bugaýew aýdýar.
Studentleriň käbirleriniň aýtmagyna görä, ýokary okuw jaýlaryň ýolbaşçylary olara “siz gaty bagtly ýaşlar. Size halkara derejesinde geçirilýän sport ýaryşyna gatnaşmak nesip edýär” diýýärler. Emma studentleriň käbiri özleriniň dynç almagyň deregine, tomsuň jokrama yssy günlerinde taýýarlyk çärelerine gatnaşmaga mejbur edilýändiginden nägile bolýar.
Azatlyk Radiosy bu mesele dogrusynda, Magtymguly adyndaky Türkmen döwlet uniwersiteti, Medeniýet instituty we Oba-hojalyk uniwersiteti bilen habarlaşanda, bu maglumaty tassyklatmak ýa-da inkär etdirmek başartmady.
Emma bu maglumatlar Aşgabatda Aziýa oýunlarynyň başlanmagyna 100 gün galmagy mynasybetli geçiriljek dabaralary ýokary taýýarlyk derejesinde guramalaşdyrmak barada prezident Gurbanguly Berdimuhamedowyň beren tabşyrygynyň yz ýanyna gabat geldi.
Mundanam başga, paýtagtyň käbir mekdep we ýokary okuw jaýlarynyň mugallymlary özleriniň bu çärelere tomusky dynç alyş möwsümi döwründe hem gatnaşjakdyklary barada, ýörite resminama gol çekmeli edilendiklerini aýtdylar.
Şeýle-de, olar iýun aýynyň ortalaryna çenli gutardyş ekzamenleriniň geçirilýändigine garamazdan, taýýarlyk çäreleri sebäpli käbir okuwçylaryň we studentleriň ekzamenlere däl-de, çärelere gatnaşmaga borçly edilendigini bellediler.
Türkmenistan öz garaşsyzlygyna eýe bolany bäri ýurtda geçiriljek iň uly halkara sport çäresine görülýän taýýarlyklara ençeme ýyl öňünden başlapdy. 17-27-nji sentýabrda Aşgabatda geçiriljek bu ýaryşa dünýäniň 62 ýurdundan 5 müňden gowrak türgeniň gatnaşmagyna garaşylýar.


text:
Türkmenistanda Türkmen halysynyň güni bellenilýär we bu baýramçylyga gabat “Gözellik nusgasy — türkmen halysy” atly halkara sergi açyldy, Türkmen halyşynaslarynyň bütindünýä jemgyýetiniň XVII mejlisi öz işine başlady diýip, TDH habar berýär.
Türkmenistanyň prezidenti Gurbanguly Berdimuhamedowyň baýramçylyk gutlagynda türkmen halyçylyk sungatyny ösdürmäge aýratyn üns berilýändigi bellenýär.
“Bu sungaty dünýä ýaýmak, gadymy halylaryň iň nepis görnüşleriniň asyl nusgalaryny gorap saklamak maksady bilen, ýurdumyzda halyçylyk pudagynyň önümçilik düzümi döwrebaplaşdyrylýar, täze halyçylyk kärhanalary işe girizilýär, halyçy gelin-gyzlarymyzyň işlemekleri we dynç almaklary üçin ähli zerur şertler döredilýär” diýip, prezidentiň gutlagynda aýdylýar.
Emma ýerli synçylar türkmen halyçylarynyň çekýän agyr zähmetlerine görä ýeterlik gazanç edip bilmeýändiklerini, olaryň haly bazarlarynyň emeli päsgelçilikler zerarly çäklendirilendigini aýdýarlar.


text:
“Azatlyk” radiosy geçen hepde, ýurt içindäki çeşmelerine salgylanyp, Balkan welaýatynyň ozalky Gazanjyk, häzirki Bereket şäheriniň alkymynda ýerleşýän Baýram şehit gonamçylygynda oturdylan ýüzi suratly mazar daşlarynyň aýrylmagynyň talap edilýändigini habar berdi.
Ýerli çeşmeleriň maglumatyna görä, bu gonamçylykda jemi 76 mazar daşy aýrylmaly ýa-da daşlaryň ýüzündäki suratlar görünmez ýaly edilmeli diýip, merhumlaryň hossarlaryna habar ýetirilipdir.
Azatlyk radiosy bu habar barada gepleşik taýýarlaýan mahaly Balkan welaýatynyň ymamy Ahmet Amanlyýewe telefon etdi, emma ol soraga jogap bermän, gepleşigi kesdi.
Emma muňa garamazdan, Azatlygyň gepleşiginden soň, Bereket şäherindäki metjitde ýüzi suratly mazar daşlaryny aýyrmak barada edilýän wagyz bes edildi diýen maglumat gowuşdy.
Azatlyk radiosy bu maglumat bilen gyzyklanyp, ýerli synçy Amanmyrat Bugaýew bilen habarlaşdy.


text:
2 Şubat 2017 Perşembe
Dalaşgär Serdar Jelilow Paýtagtymyzyň Saýlawçylary Bilen Duşuşdy
Aşgabat şäher häkimliginiň “Mekan” köşgünde Türkmenistanyň Prezidenti wezipesine dalaşgär– Ahal welaýatynyň baş ykdysadyýet we ösüş müdirliginiň başlygy S.Jelilowyň saýlawçylar bilen duşuşygy boldy. Bu ýere ýerli häkimiýet edaralarynyň ýolbaşçylary, zähmetkeş toparlarynyň, jemgyýetçilik guramalarynyň we habar beriş serişdeleriniň wekilleri, hormatly ýaşulular, ýaşlar ýygnandylar. Şeýle hem duşuşyga Ýewropada Howpsuzlyk we hyzmatdaşlyk baradaky guramanyň Demokratik institutlary we adam hukuklary boýunça edarasynyň wekilleri gatnaşdylar. Olar 12-nji fewralda geçiriljek Türkmenistanyň Prezidentiniň saýlawlaryna taýýarlyk görmegiň we geçirmegiň barşyna baha bermek üçin türkmen paýtagtyna geldiler.
Dalaşgäriň ynanylan wekili ýygnananlary S.Jelilow bilen tanyşdyryp, onuň zähmet ýolunyň esasy döwürleri barada gürrüň berdi. Şunda ol dalaşgäriň uly önümçilik tejribesine, ýokary ussatlyga we jogapkärçilige eýe bolup, halkyň hem-de Watanyň bähbidine hyzmat etmäge çalyşýandygyny, milli däp-dessurlarymyza ygrarlydygyny aýtdy.
Soňra Türkmenistanyň Prezidenti wezipesine dalaşgäre söz berildi. Ol maksatnamasynyň esasy ugurlary barada gürrüň berdi. Olaryň hatarynda ýurdumyzda halk hojalyk toplumynyň ähli pudaklarynyň durnukly ösüşini saklamak, şäherlerimizi we obalarymyzy abadanlaşdyrmak ýaly wezipeler bar. Ýokary döwlet wezipesine dalaşgär daşary syýasatda dünýäniň ähli döwletleri bilen dostlukly gatnaşyklary we özara bähbitli hyzmatdaşlygy berkitmäge tarap ugra üýtgewsiz eýermegi göz öňünde tutýar.
Türkmenistan gazylyp alynýan peýdaly zatlara baý ýurtdur. Häzirki wagtda döwletimiz iri energetika döwletleriniň hatarynda mäkäm orun eýeläp, ýangyç-energetika toplumyny ösdürmegiň esasynda bu ulgamda öz strategiýasyny üstünlikli amala aşyrýar, nebit-gazly ýataklary özleşdirmek we gurmak boýunça işleri yzygiderli geçirýär. Şunuň bilen baglylykda, türkmen energiýa serişdelerini dünýä bazarlaryna ibermegiň köp ugurly ulgamyny döretmek esasy wezipe bolup durýar. Biziň baş maksadymyz mähriban halkymyzyň, eziz Watanymyzyň bähbidine milli baýlyklary rejeli peýdalanmakdan ybaratdyr.
Dalaşgär duşuşyga gatnaşyjylar bilen söhbetdeşligiň barşynda dünýä giňişliginde döwletimiziň eýeleýän ornuny berkitmek nukdaýnazaryndan ýurdumyzyň ykdysady kuwwatyny artdyrmak boýunça wezipeleri çözmek babatda garaýşyny beýan etdi.
S.Jelilow obasenagat toplumyndaky özgertmeler barada durup geçmek bilen, bu pudagy ösdürmegiň geljegi bilen bagly garaýşyny beýan etdi. Dalaşgäriň pikirine görä, azyk garaşsyzlygyny oba zähmetkeşlerine uly möçberde maliýe goldawyny bermegiň hasabyna berkitmek möhümdir. Şol serişdeler obasenagat toplumynyň tutuş önümçilik düzümini tehniki taýdan enjamlaşdyrmaga we döwrebaplaşdyrmaga, oba zähmetkeşlerini mineral dökünleri bilen üpjün edýän himiýa senagatyny ösdürmäge, gaýtadan işleýän kärhanalary artdyrmaga gönükdirilýär.
Ýokary döwlet wezipesine dalaşgär duşuşygyň ahyrynda ýygnananlara mähirli kabul edilendigi üçin ýene bir gezek hoşallyk bildirdi hem-de Türkmenistanyň Prezidenti wezipesine saýlanan ýagdaýynda halkyň ýokary ynamyny ödemek üçin ähli tagallalary etjekdigine ynandyrdy.
Süleýmannepes Nurnepesow paýtagtymyzyň saýlawçylaryny saýlawlaryň öňüsyrasyndaky maksatnamasy bilen tanyş eder
2017-nji ýylyň 4-nji fewralynda sagat 10-da Aşgabat şäher häkimliginiň “Mekan” köşgünde saýlawçylaryň Türkmenistanyň Prezidenti wezipesine dalaşgär Süleýmannepes Nurnepesow bilen duşuşygy bolar.
http://www.turkmenhabargullugy.com/dalasgar-serdar-jelilow-paytagtymyzyn-saylawcylary-bilen-dususdy/
Kaydol: Kayıt Yorumları (Atom)


text:
Dünýä
ABŞ-niň Döwlet sekretary Maýk Pompeo ýadro ýaraglaryndan ýüz öwüren halatynda Demirgazyk Koreýanyň ykdysadyýetine kömek bermek isleýändiklerini belledi
Yrakda umumy saýlawlar üçin döredilen saýlaw merkezlerinde ses bermek işleri başlandy
Wladimir Putin 14-nji maýda Ermenistanyň Premýer ministri Nikol Paşinýan bilen duşuşar
Ahmed Hatami juma hutbasynda Ysraýyl bilen birlikde günbatar ýurtlara-da abaý-syýasat etdi
Teresa Meý Benýamin Netanýahu bilen telefon arkaly söhbetdeşlik geçirdi
ABŞ Siriýadan Ysraýyla raketa hüjümini gurandygy sebäpli Eýranyň hökümetini ýazgardy
BMG-nyň Baş sekretary Antoniu Guterreş Ysraýyl bilen Eýrany öjükdiriji hereketlerden gaça durmaga çagyrdy
Germaniýanyň Federal Kansleri Eýranyň Prezidenti bilen telefon arkaly söhbetdeşlik geçirdi
Donald Tramp bilen Demirgazyk Koreýanyň lideri Kim 12-nji iýunda Singapurda duşuşar
Wenegriýanyň Fidesz partiýasynyň başlygy Wiktor Orban Wengriýanyň Milli mejlisindäki ses berilşikde ýaňadandan Wengriýanyň Premýer ministri wezipesine saýlandy
Marokkoda bir ýere jemlenşen Arap Parlamenti Eýranyň BMG-nyň Howpsyzlyk geňeşine hasap bermegini isledi
Şwesiýada U19 Zenan milli ýygyndy futbol komandasynyň derwezeçisi Ronža Anderssonyň yslam dinini kabul edip musulman bolmagy ýurtda ünsleri özüne çekdi
ABŞ-nyň Goranmak ministri Jeýms Mettis Eýran bilen 2015-nji ýylda baglaşylan ýadro ylalaşygynyň uzak möhlet üçin ýeterlik bolmajakdygy üçin şertnamadan çekilendiklerini we bu karary 1 ýyllap ara alyp maslahatlaşanlaryndan soň kabul edendiklerini belledi
Russiýanyň Prezidenti Wladimir Putin Yragyň Kürt Awtonomiýasynyň Premýer ministri Neçirwan Barzani bilen ýurdyň paýtagty Moskwada duşuşyk geçirdi
Saud Arabystanynyň Daşary işler ministri Adil Al Jubeýr ABŞ-nyň Eýran bilen gazanylan ýadro ylalaşygyndan çekilmek karary barada CNN telewideniýesine beýanat berdi


text:
-Biz seydip polisya bolimine bardyk. Jerenin kakasy yakamdan tutup, name ozine esewan edip bilmedinmi dp, mana iñ agyr tohmeti yapty. Yoldaş litinant meñ gyzymyn namysyny depelan gujigi omirlik zyndan-da çüyredesim gelýä. Atajan aga hemme zady goz astyna alarys, kosesin.
- Men bolsa Jerenin yuzune birden seredenimi bilmedim. Jerenin gozlerinde seylerak alamat bardy, wah cagajygym yagdayyna dusunyan, yone arzamy bermakam meñ sertime kayyl bolaymalyy ekenin. Yuregim awaya welin, natjek senki menka awamada, meni kiceldip sen yaly binamys gyza oylenenimden olenim gowy diyipdiñ, menem seni arzuwyna yetirdim, diyyan yaly edip guycli nazary bilen gozi icimden gecip gelýä. O barmana Jerenin ejesi yuzume bir sarpyk calyp, name meñ gyzymy ile masgara etjek boldunmy hä, ýõne men dirikäm beyle ise yol bermerin. Sen yaly garyplardan çykya, yere bakandan yer gorkar dp oynamana aydanaklara. Dine seni basmaly dal masgalanam dek goymalyy däl diyen sozine gõzimdãki ucgun otlar dorap, Hudaydan bir gorkuña! Siz nahili ynsanlar. Men yetimi kosanin bilen oziniz, asuda yasarn oytyanizmi, Jeren esasanam saña degisli..
-Ey waaay bu gûrläbem bilýämi haramzada neneñ diliñ barya gyzymyñ adyny tutmana yüzüñ esegin hamyndan galyñdygy samsyga mälimä. Ya bizin nerwimizi barlap, gorjek bolyañmy hä sen az wagt sabr et, ntäk gowy gunler gorkezern.
Guldim-de seyle jogap berdim: Men dine Hudaydan gorkyanymy õñ size aytmadygyma otûnç sorayan. Yone Hicden giç ýagşy su wagt aytmagynam oz wagty: Bilip goyun nahili oda atsanyzam men dine Hudaydan gorkyandyryn. Siz mana nahili soz gabartsanyzam. Meninki sol bir soz, Hudaydan gorkyan. Biraz ara dymyşlyk dusdi. Ejemjanam meniñ yzymdan gelipdir. Alaja gozlerini elek- celek edip, yeke didarym name ucin beytdin. Sende gownim galdy diyen yalyy bakyşda seredip dur. Namysymdan yana bokurdagymyy gaynadyp durun. Ejemi beyle yagday-da asla goresim gelenokdy.
Dowamy bar...
BI GÜNA YIGIDIÑ NALASY! 4-nji bölimi.
-Biz seydip polisya bolimine bardyk. Jerenin kakasy yakamdan tutup, name ozine esewan edip bilmedinmi dp, mana iñ agyr tohmeti yapty. Yoldaş litinant meñ gyzymyn namysyny depelan gujigi omirlik zyndan-da çüyredesim gelýä. Atajan aga hemme zady goz astyna alarys, kosesin.


text:
Kipr gepleşiklerinde şertler aýryldy
DKTR-nyň Prezidenti Akynjy BMG-niň baş Sekretary Guterrşiň çakylygyna laýyklykda düýn agşam geçirilen duşuşykda şertleriň bes edilendigini we Ženewa gepleşikleriniň öňündäki bökdençligiň aýrylandygyny aýtdy
Demirgazyk Kipr Türk Respublikasynyň Prezident Mustafa Akynjy BMG-daky saparyndan soň Nýu-Ýorkda türk žurnalistleri bilen duşuşyp, sapary barada beýannama berdi.
Akynjy Nýu-Ýorkda Kipriň grek böleginiň lideri Nikos Anastasiadis bilen 3,5 sagatdan gowrak gepleşik geçirendiklerini, çünji 17-nji maýda Kiprde geçirilen soňky duşuşykda Ženewa gepleşikleri üçin netije alynmandygyny ýatlatdy.
BMG-niň baş sekretarynyň Kipr boýunça şahsy geňeşçisi Espen Bart Eýdäniň alyp baran diplomatik tagallasynyň hem netije bermändigini nygtan Akynjy, onuň sebäbiniň Kipriň grek böleginiň şert goýmagy bolandygyny aýtdy.


text:
Android akylly enjamynyň PIN ýa-da ekran gorag koduny açmak
Android akylly enjamynyň PIN ýa-da ekran gorag koduny nähili açyp bolar?
Android sistemasynda ýatdan çykan kody nähili döwse bolar?
Android telefony ýa-da planşetlarda ekranyň gorag koduny döwmek ýa-da açmak, Android enjamlarynda ýalňyş girizilen kodlar iň uly meseleleriň içindedir. Şeýle bolýan bolsa, Android enjamlarynda goragy döwmek ýa-da goragy açmak işini nähili edip bileris? Bu soragyň jogabyny bilmek üçin biziň makalamyzy üns berip okaň.
Android telefonlarynda we planşetlarda gorag kodunyň ýatdan çykarylmagy ýa-da birnäçe gezek ýalňyş girizilmeginiň netijesinde enjamyňyz sizden Gmail hasabyňyzy we koduňyzy sorar. Eger şol maglumatlar hem ýadyňyza düşmeýän bolsa, “Hard Reset” ýa-da “Screen Lock Bypass Pro” ädimlerini ýerine ýetirmeli bolarsyňyz.
Biziň şu makalamyzda Android enjamyňyzyň PIN gorag koduny, ekran gorag koduny we Gmail maglumatlaryny ýatdan çykaranlar üçin ädimme-ädim nämeleri ýerine ýetirmelidigini hem-de “Hard Reset”-iň edilişini yzgiderlilikde, size düşündireris...
Google Android sistemasynda maglumatlaryňyzy gorag astynda saklamak üçin ekranyň gorag sistamasyny, ýagny “ScreenLock” ulgamyny ulanyjylara hödürleýär. Elbetde kiçi ýaşly çagalaryň we ulanyjylaryň gorag koduny ýatdan çykarmagy ähtimal. Telefonuňyzyň gorag koduny ýa-da PIN koduňyzy açmak we döwmek üçin 2 sany usul bar.
1-nji USUL – Screen Lock Bypass:
Eger-de enjamyňyzyň gorag koduny ýatdan çykaran bolsaňyz we Android sistemasynyň Google Play Store birikdirilmegi ýa-da Gmail hasabyňyzyň maglumatlaryny bilýän bolsaňyz, ilkinji nobatda Google Play Store-dan 4.20$-dan satylýan tölegli “Screen Lock ByPass Pro” ulgamyndan peýdalanyp bilersiňiz. Programma islendik bir root-y islemän PIN koduny we gorag koduny ýatdan çykaranlara uly kömek edip biler.
Ädimleri şeýleräk etmeli:
-
Telefonuňyz energiýa toguna ýa-da USB kabeline birikdirilen bolsa aýyrmaly;
-
Dowamyndan kompýuteriňizden Google Play Store-a girmeli, (telefonuňyzdan girýän hasap koduňyz we e-mailiňiz bilen birigmeli bolarsyňyz);
-
Kompýuterimizden Google Play Store-a girenimizden soňra Screen Lock ByPass Pro programmasyny satyn almaly we enjamyňyza daşdan gurnamak usuluny ulanmak arkaly gurnamaly;
-
Programma gurnalandan soňra enjamyňyzy ýa-da planşediňizi energiýa toguna dakmaly we Bypass (Remove password) ulgamyny başlatmaly;
-
Ekranyň ýüzüne “Activate” düwmejigi peýda bolar we ony basyp koduň dolandyryşyny işjeňleşdiriň;
-
Ekranda çykan “Remove Lock Password” görnüşinden peýdalanmak arkaly gorag koduňyzy üýtgedip ýa-da ýok edip bilersiňiz;
Ýokardaky düşündiren usulymyz goraýyş koduny ýatdan çykaranlar we enjamynyň Google Play Store-a birikdirilen ýagdaýyndaky ulanyjylar üçin maslahat berilýär. “Screen Lock Bypass” programmasyny Google Play Store-yň hyzmata hödürleýän mugt görnüşindäkisini alyp, barlap görüp bilersiňiz.
2-nji USUL – Hard Reset
Android enjamyňyzyň gorag koduny ýa-da Gmail hasabyňyzyň maglumatlaryny ýatdan çykaran bolsaňyz şu görnüşden peýdalanyp bilersiňiz.
Üns beriň, DUÝDURYŞ: Hard reset usulyndan soňra telefonyňyzdaky ähli programmalar we maglumatlar ýok ediler!!!
5 gezekden gorag koduny ýalňyş girizseňiz, sizden Google-daky hasabyňyz barada maglumatlar soralar. Eger şol ýadyňyza düşmeýän bolsa “Hard Reset” ädimlerini yzgiderlikde düşündirmäge başlaýyn:
-
Android enjamyňyzy ýapyň;
-
Dowamyndan ses sitamasyny açmak we POWER (energiýany kesmek) düwmejigine şol bir wagtda 10 sekundyň dowamynda basyp saklaň.
Inni bolsa aşakdaky ädimleri yzgiderlilikde ýerine ýetiriň:
-
Sesini peseltmek düwmejigi bilen “Wipe data and Factory Reset” menýusyna baryň we POWER düwmejigi bilen saýlaň, dowamyndan Yes (maglumatlary ýok et, enjamy täze ýagdaýyna geçiri) basyň;
-
Yes = “Delete all user data”-ny saýlpa, ýene-de sesi pesletmek düwmejigi we POWER düwmejigi bilen tassyklaň;
-
Biraz wagt geçeninden soňra enjamyňyz edil täze satyn alan ýagdaýyňyzdaky ýaly bolar;
-
Reboot Your Mobile (Telefony täzeden işe göýber) saýlaň, enjamyň täzeden işe goýberilýänçe garaşyň.
“Hard Reset” usuly tamam bolandyr. "Hard Reset'' edilenden soňra siz ýene-de Google-da hasap döretmeli. Şonuň üçin hem ýatdan çykmaz ýaly e-mail we kod saýlap alyň.
Haladym
()
Gorogly2016-06-08 18:14:53
Sizde doreyan soraglar bar bolsa, jogap berip bileris? (Hi-tech boyunca)... Teswir boluminden yuz tutup bilersiniz...


text: Amerikan ýazyjysy Jorj Martiniň “Alaw we gan” (Fire and Blood) atly täze kitaby 2018-nji ýylyň 20-nji noýabrynda neşir ediler. Bu barada ýazyjynyň öz saýtynda habar berilýär. Suratlar bilen bezelen saldamly, 989 sahypalyk kitapda Westeros dinastiýasynyň taryhy barada söhbet edilýär. Kitapdaky wakalar toslanyp tapylan haýsydyr bir taryhçynyň dilinden gürrüň berilýär. Ýazyjynyň saýtynda “Buzlaryň we alawlaryň aýdymy” atly fentezi-epopeýasynyň altynjy jildiniň şu ýylyň ahyryna çenli ýetişmejekdigi mälim edilýär. Bu eseriň esasynda “Tagtlaryň oýny” atly dünýä belli serial surata düşürilipdi. Şeýle hem Martiniň muşdaklary 2015-nji ýyldan bäri, onuň “Gyş ýelleri” atly gahrymançylykly eseriniň çap edilerine garaşýarlar.


text:
Nýu Ýorkuň Kolumb uniwersitetinde žurnalistika, edebiýat, saz we teatr ugrundan berilýän iň abraýly amerikan baýragy bolan “Pulitser” baýragynyň ýeňijileri mälim edildi. 47 ýaşly Endrýu Şon Grir “Azrak” (Less) romany üçin edebiýat ugrundan “Pulitser” baýragyna mynasyp boldy. Grir bäş romanyň awtory bolup, onuň baýraga mynasyp bolan kitaby garaşylmaýan öwrümlere, paýhaslara, degişmelere we filosofiýa baýdyr.
Şahyr Frenk Bidartyň “Çala ýagtylyk” (Half-light) kitaby iň gowy şygyrlar ýygyndysy diýlip ykrar edildi.
Iň gowy drama eseri üçin Martin Maýokuň “Durmuşyň bahasy” (Cost of Living) pýesasy baýraga mynasyp boldy.
“Non-fikşn” nominasiýasynda hukukçy Jeýms Formanyň “Öz-özüňize baglamak” (Locking Up Our Own) atly kitaby iň gowy eser diýlip ykrar edildi.
“Pulitser” baýragy 1917-nji ýylda esaslandyryldy. Edebiýat we saz ugrundan diňe ABŞ-nyň raýatlary, žurnalistika ugrundan bolsa, eserleri amerikan habar beriş serişdelerinde neşir edilen beýleki ýurtlaryň wekilleri hem bäsleşip bilýärler. Öz wagtynda Ernest Hemingueý, Margaret Mitçell, Harper Li, Toni Morrison, Jon Apdaýk we Tennessi Uilýams ýaly amerikan nusgawy ýazyjylar bu baýragyň ýeňijisi boldular.
Pulitser baýragyna mynasyp boldular
Nýu Ýorkuň Kolumb uniwersitetinde žurnalistika, edebiýat, saz we teatr ugrundan berilýän iň abraýly amerikan baýragy bolan “Pulitser” baýragynyň ýeňijileri mälim edildi. 47 ýaşly Endrýu Şon Grir “Azrak” (Less) romany üçin edebiýat ugrundan “Pulitser” baýragyna mynasyp boldy. Grir bäş romanyň awtory bolup, onuň baýraga mynasyp bolan kitaby garaşylmaýan öwrümlere, paýhaslara, degişmelere we filosofiýa baýdyr.


text:
Ysraýylyň Damaskyň halkara aeroportunyň golaýynda “harby pozisiýa” diýlen nyşana uran raketa zarbasy uly partlama sebäp boldy, diýip Siriýanyň döwlet mediasy habar berdi.
"Damaskyň Halkara aeroportunyň günorta-günbataryndaky harby pozisiýa şu gün daňdan Ysraýylyň okkupirlenen territoriýadan atan birnäçe raketasynyň ulanylmagyndaky agressiýasynyň nyşanyna düşdi we giňişlikde partlamalary döretdi” diýip, Siriýanyň SANA döwlet agentligi harby çeşmesini sitirledi.
Hökümete tarapdar “Al-Maýadeen” telewideniýesi çeşmelerine salgylanyp, Ysraýylyň okkupirlän Golan depeleriniň üstünde uçýan uçarlary tarapyndan raketa atylandygyny habar berdi.
Siriýaly gozgalaňçylaryň çeşmeleri zarbalaryň Liwanyň “Hizballah” hereketi tarapyndan ulanylýan ýarag ambarlaryna degendigini aýdýarlar.
Siriýada prezident Başar al-Assadyň hökümetiniň we oppozision güýçleriniň arasynda alty ýyl bäri dowam edýän graždan urşy zerarly 400 müň çemesi adam wepat boldy.
Assad Orsýetiň, Eýranyň we Tähranyň ýakyn ýarany hem Ysraýylyň duşmany “Hizballah” toparyna daýanýar.


text:
Küştde ulanylýan bu söz pars dilinde “Şa öldürildi” diýen manyny aňladýan “Şah Mat” jümlesinden gelip çykýar. Aşgabat şäheriniň Olimpiýa şäherjiginiň Küşt arenasynda küşt ýaryşlary 21-27-nji sentýabr aralygynda geçiriler. Oýunçylar strategiki oýunlary alyp barmakda ýaryşarlar. Zenanlaryň hem-de erkekleriň arasynda aýratynlykda geçiriljek 7 günlük ýaryşyň netijesinde 10 gezek medal gowşurylyş dabarasy bolar. Ýaryş şu aşakdaky görnüşler alnyp barlar: şahsy nusgawy, toparlaýyn rapid, 23 ýaşa çenli toparlaýyn rapid, toparlaýyn blitz, 23 ýaşa çenli toparlaýyn blitz.
Meňzeş Täzelikler
NEVRUZ BAYRAMI İSTANBULDA KUTLANCAK (21 MART 2018 ÇARŞAMBA)
NEVRUZ BAYRAMI İSTANBULDA KUTLANCAK (21 MART 2018 ÇARŞAMBA) TOPKAPI KÜLTÜR PARKI – TÜRK DÜNYASI KÜLTÜR …